amanoisuno/poetBack huggingface dataset:
迴自青龍呈謝師直 梅堯臣 
共君相別三四年，巖巖瘦骨還依然。唯髭比舊多且黑，學術久已不可肩。嗟余老大無所用，白髮冉冉將侵顛。文章自是與時背，妻餓兒啼無一錢。幸得詩書銷白日，豈顧富貴摩青天。而今飲酒亦復少，未及再酌腸如煎。前夕與君歡且飲，飲纔數盞我已眠。雞鳴犬吠似聒耳，舉頭屋室皆左旋。起來整巾不稱意，挂帆直走滄海邊。便欲騎鯨去萬里，列缺不借霹靂鞭。氣沮心衰計欲睡，夢想先到蘋渚前。與君無復更留醉，醉死誰能如謫僊。
青龍海上觀潮 梅堯臣  钱塘江
百川倒蹙水欲立，不久却迴如鼻吸。老魚無守隨上下，閣向滄洲空怨泣。推鱗伐肉走千艘，骨節專車無大及。幾年養此膏血軀，一旦翻爲漁者給。無情之水誰可憑，將作尋常自輕入。何時更看弄潮兒，頭戴火盆來就溼。
社前 梅堯臣 
欲社先知雨，將歸未見花。那能長作客，夜夜夢還家。
水次髑髏 梅堯臣 
不知誰氏子，枯首在沙洲。肉化烏鳶腹，肢殘波浪頭。曾聞南面樂，寧有九原愁。厚葬不爲貴，漢官其登丘。
葉大卿挽詞  其一 梅堯臣 
位列名卿重，年躋賜几尊。臧孫宜有後，定國已高門。舊族聲華遠，名藩治行存。秋風簫吹咽，隴隧起雲根。
葉大卿挽詞  其二 梅堯臣 
自古賢才少，滔滔豈足云。善人安得見，清譽久來聞。器隕龍文鼎，魂歸馬鬣墳。豐碑幾當立，籍甚著遺芬。
葉大卿挽詞  其三 梅堯臣 
終始爲全德，生榮沒亦榮。里人悲畫翣，郡吏拜銘旌。石馬天麟肖，松枝國棟成。更看追孝意，捧土作新塋。
湖州寒食陪太守南園宴 梅堯臣 
寒食二月三月交，紅桃破纇柳染梢。陰晴不定野雲密，黕黕鼓聲湖岸坳。使君千騎出南圃，歌吹前導後鳴鐃。是時輒預車馬末，傾市競觀民業拋。竹亭臨水美可愛，嗑咂草木皆吐苞。遊人春服靚粧出，笑踏俚歌相與嘲。使君白髮體尤健，自晨及暮奏酒肴。爾輩少年翻易倦，倚席欠伸誰得教。公雖不責以正禮，我意未容誠斗筲。逡巡秉燭各分散，小人爭路何呶呶。
牡丹 梅堯臣 
洛陽牡丹名品多，自謂天下無能過。及來江南花亦好，絳紫淺紅如舞娥。竹陰水照增顔色，春服帖妥裁輕羅。時結游朋去尋玩，香吹酒面生紅波。粉英不忿付狂蝶，白髮强插成悲歌。明年更開余已去，風雨吹殘可奈何。
惜春三首  其一 梅堯臣 
九十日春無幾日，不堪風雨競吹花。舞英逐水向何處，泛泛斜溪伴晚霞。
惜春三首  其二 梅堯臣 
前日看花心未足，狂風暴雨忽無憑。此身不及深溪水，隨得殘紅出武陵。
惜春三首  其三 梅堯臣 
春色斗空花亦休，綠園深鎖更誰遊。殘枝遺萼不中看，暮雨霏霏起暗愁。
花娘歌 梅堯臣 
花娘十二能歌舞，籍甚聲名居樂府。荏苒其間十四年，朝作行雲暮行雨。格夫氣俊能動人，人能動之無幾許。前歲適從江國來，時因醼席相微語。雖有幽情未得傳，暗結殷勤度寒暑。去春送客出東城，舟中接膝已心傾。自茲稍稍有期約，五月連航並釣行。曲堤別浦無人處，始笑鴛鴦浪得名。爾後頻逢殊嬿婉，各恨從來相見晚。月下花前不暫離，暫離已抵銀河遠。青鳥傳音日幾迴，雞鳴歸去暮還來。經秋度臘無纖失，愛極情專易得猜。前時南圃尋芳卉，小忿不勝投袂起。官私乘釁作威稜，督促倉惶去閭里。蕭蕭風雨滿長溪，一舸翩然逐流水。忽逢小史向城來，泣淚寄言心欲死。願郎日日致青雲，妾已長甘在泥滓。更悲恩意不得終，世事難憑何若此。郎聞茲語痛莫深，天地無窮恨無已。我今爲爾偶成章，便欲緘之託雙鯉。
程山人歸歙州 梅堯臣 
新安固與吾鄉鄰，山水清絕殊可擬。我今暫來子亦歸，空聽杜鵑雲樹裏。
重過南園 梅堯臣 
誰作此園爲宴喜，而今樂事已難并。佳人去後門長鏁，蔓草離離上古城。
送滕監簿歸寧岳陽 梅堯臣 
乃翁守西鄙，胡騎敢憑陵。撫士無餘貨，吏以文結繩。向聞來三堂，今復走巴陵。泝流幾千里，雲夢苦炎蒸。風檣易陣馬，猶使勇氣增。子今遠寄省，寄謝余豈能。江山可留詠，燕許昔嘗曾。
寄題千步院兼示諲上人 梅堯臣 
郊郭山林有美處，皆爲釋子所棲託。高閑不與時俗侵，寂靜豈唯魚鳥樂。朝望平田插稻苗，暮看西村收雨脚。
早夏陪知府學士登疊嶂樓 梅堯臣 
高陵自可眺，況復更層樓。峨峨衆山翠，活活寒溪流。新篁未掃籜，緣險已脩脩。曲道出林杪，飛宇跨城頭。春餘衆芳歇，子結纍蔓抽。庭空野鼠竄，日暝啼禽留。誰知郡府趣，適有林壑幽。主人易吾土，惟襲是瀛洲。伊我去閭井，爾來三十秋。昔望白雲下，今從輕軒游。
得孫仲方畫美人一軸 梅堯臣 
駿駒少馴良，美女少賢德。嘗聞敗君駕，亦以傾人國。因觀壁間畫，筆妙仍奇色。持歸非奪好，來者恐爲惑。
涂次寄羅道濟 梅堯臣 
去年五月君到官，紅渠正開湖水寬。共酌汀洲不知暮，扣舷月露霑衣寒。今年我罷欲歸去，朋酒久來無此歡。移舟不忍便爲別，競挈杯肴情未闌。城堙欲閉各分散，溪雲暗澹生悲端。明日抱酲風雨急，野蓮空看寄君難。
和潘叔治題劉道士房畫薛稷六鶴圖六首 啄食 梅堯臣 
窮年見俛啄，但有饑乏意。雖存玉山禾，不入丹青喙。因思方朔嘲，此豈優諧類。
和潘叔治題劉道士房畫薛稷六鶴圖六首 顧步 梅堯臣 
舉足徒有勢，行沙遂無蹤。迴頸誠已久，未知竟何從。安能見儔侶，顧望自顒顒。
和潘叔治題劉道士房畫薛稷六鶴圖六首 唳天 梅堯臣 
引吭向層霄，聲聞期在耳。鼓吻意豈疎，知音何已矣。安得九臯同，流響入萬里。
和潘叔治題劉道士房畫薛稷六鶴圖六首 舞風 梅堯臣 
如逢僊圃風，飄颻奮雙翅。拊節余欲助，和歌誰爾類。但看矯然姿，固於流雪異。
和潘叔治題劉道士房畫薛稷六鶴圖六首 警露 梅堯臣 
孤標近僊壇，依約聞墜露。儼如舉止揚，稍見神爽悟。曉月坐清軒，寒添壁間素。
和潘叔治題劉道士房畫薛稷六鶴圖六首 理毛 梅堯臣 
六鶴皆不同，初生薛公筆。況茲刷羽者，奮迅如天質。墨客懷賞心，題詩仍我率。
留題毘陵潘氏宅假山 梅堯臣 
人心本好靜，世事方擾擾。丘壑未去時，庭中結山小。長欲見蒼翠，何須聽猿鳥。有志同尚平，當期婚嫁了。
觀居寧畫草蟲 梅堯臣 
古人畫虎鵠，尚類狗與鶩。今看畫羽蟲，形意兩俱足。行者勢若去，飛者翻若逐。拒者如舉臂，鳴者如動腹。躍者趯其股，顧者注其目。乃知造物靈，未抵毫端速。毗陵多畫工，圖寫空盈輻。寧公實神授，坐使羣輩伏。草根有纖意，醉墨得已熟。權豪不可致，節行今仍獨。
和穎上人南徐十詠 鐵甕城 梅堯臣 
塹江以爲池，增山以爲壁。鐵甕喻其堅，金城非所敵。前朝經喪亂，曾是輕鋒鏑。覽古一徜徉，空聽漁浦笛。
和穎上人南徐十詠 北固山 梅堯臣 
山勢自北來，高城倚爲固。當時偶登臨，邇者遂淪誤。微雲思作雨，古樹嘗霑露。今非恃險艱，草木藏狐兔。
和穎上人南徐十詠 京口水 梅堯臣 
江頭潮正平，日照土山口。坐見遠來舟，高帆忽前後。將隨入浦風，稍度遥圻柳。客無南北虞，信是承平久。
和穎上人南徐十詠 金山寺 梅堯臣 
山與衆山殊，寺非諸寺擬。無面不當江，有林皆照水。南泠隔吳會，北渡通揚子。還看上下帆，日日何常已。
和穎上人南徐十詠 望海樓 梅堯臣 
嘗聞觀蹄涔，詎識海水大。浩浩與天同，滔滔衆流會。平吞江作練，遠瀉河如带。終日郡樓間，欲取長鯨鱠。
和穎上人南徐十詠 季子廟 梅堯臣 
信如季子賢，自昔知能幾。依約有荒祠，寂寥無奠篚。壞梁生濕菌，古木憑山鬼。英靈豈顧茲，青史辭亹亹。
和穎上人南徐十詠 鶴林寺 梅堯臣 
松竹暗山門，颼飀給青吹。傳聞宋高祖，舊宅爲茲寺。地以黑龍升，經因白馬至。何必問興亡，山川應可記。
和穎上人南徐十詠 夫子篆 梅堯臣 
季札墓傍碑，古稱尼父篆。始沿春秋義，十字固莫淺。磨敲任牧童，侵剝因野蘚。嗟爾後之人，萬言書不顯。
和穎上人南徐十詠 甘露寺 梅堯臣 
山頭百畝宮，庭下千年樹。在昔甘露霏，嘗疑神物護。陰連殿閣寒，聲撼雷霆怒。瞻影衛公堂，英魂想來去。
和穎上人南徐十詠 范公橋 梅堯臣 
謂公天下才，非專一方惠。及此作輿梁，力行無鉅細。既異國僑爲，將同傅巖濟。礱石亙長川，寧須伐山桂。
邵伯堰下王君玉餞王仲儀赴渭州經略席上命賦 梅堯臣 
未破河西寇，朝廷尚有憂。淮南命儒帥，塞上足封侯。莫擐黄金甲，須存百勝謀。昔嘗經黠虜，今去正防秋。
悼亡三首  其一 梅堯臣 
結髮爲夫婦，於今十七年。相看猶不足，何況是長捐。我鬢已多白，此身寧久全。終當與同穴，未死淚漣漣。
悼亡三首  其二 梅堯臣 
每出身如夢，逢人强意多。歸來仍寂寞，欲語向誰何。窗冷孤螢入，宵長一雁過。世間無最苦，精爽此銷磨。
悼亡三首  其三 梅堯臣 
從來有脩短，豈敢問蒼天。見盡人間婦，無如美且賢。譬令愚者壽，何不假其年。忍此連城寶，沉埋向九泉。
淚 梅堯臣 
平生眼中血，日夜自涓涓。瀉出愁腸苦，深於浸沸泉。紅顔將洗盡，白髮亦根連。此恨古皆有，不須愚與賢。
秋日舟中有感 梅堯臣 
天乎余困甚，失偶淚滂沱。世事隨時遠，秋風順水多。鰥魚空戀穴，獨鳥未離柯。歲月都無幾，存亡可奈何。兒嬌從自哭，婢騃不能呵。已覺愁容改，休將舊鑑磨。弊衣留暗垢，殘藥恨沉痾。斗厭驅驅役，終期老薜蘿。
書哀 梅堯臣 
天既喪我妻，又復喪我子。兩眼雖未枯，片心將欲死。雨落入地中，珠沉入海底。赴海可見珠，掘地可見水。唯人歸泉下，萬古知已矣。拊膺當問誰，憔悴鑑中鬼。
謁雙廟 梅堯臣 
八月過宋都，泊舟雙廟側。永懷此忠良，遺烈傳碑刻。五位儼朝裾，千年同血食。當時多苟生，貴爵曾誰識。縱今有丘墳，都已荒荆棘。古人非輕死，於義實罕得。英骨化埃塵，令名同鳥翼。飛翔出後世，景慕無終極。豈若目前榮，未歿聲已息。西登孝王城，王氣由邦國。
送弟禹臣赴官江南 梅堯臣 
昔與子同歸，夜向瓜洲泊。持杯月正清，遄水平如削。爾來蘆岸深，須防虎潛搏。行行無朋友，遇事自斟酌。
和永叔晉祠詩 梅堯臣 
并州古來稱近胡，山雄氣壯民足儲。山根晉水發源處，平若皎鑑潛决疎。漸流漸急不可測，以至𤂆𤂆鳴清渠。豈惟俯可見毛髮，況乃了了看龜魚。下溉平田幾百頃，稻苗𥝧䅉曾不枯。興亡莫問隨水遠，廟深草樹空扶疎。伊君持節過其下，愛此佳趣聊停車。北望故城無舊物，泱漭野色連丘墟。已向風前聽好鳥，只畏落日聞蒼狐。晉人須識漢使美，冉冉青髯似綠蒲。
得李殿丞端州硯 梅堯臣 
鮫龍所窟處，其石美且堅。蠻匠斲爲硯，漢官求費錢。持歸向都邑，爭乞如瓦磚。豈識萬里險，謬竊好事傳。
書謝師厚至 梅堯臣 
爾來器爾姑，清淚滴塵几。一聞在目言，不謂今則死。而猶意遠行，所念當至止。秋風忽助嚎，萬木欲摧毀。
詠蘇子美庭中千葉菊樹子 梅堯臣 
生與衆草生，不與衆草榮。彼皆春爭葩，茲獨秋吐英。千葉共一萼，百蔕共一莖。幽亭聳扶疎，獨本非搘撐。吾友蘇子美，有酒對自傾。香隨青陵蝶，色映黄金鶑。昨日偶來過，頗興陶令情。豈敢復言詩，君家有子卿。
新冬傷逝呈李殿丞 梅堯臣 
惡老今逼衰，孤寂仍足悲。寒風一夜起，曩事無不思。手澤在故物，默歷非故時。夢寐猶平常，反悟恨莫追。人生苦情累，安得木石爲。頼有同舍郎，相語强解頤。
送趙升卿之韶幕 梅堯臣 
舟車歷盡險，風物乃還君。俎肉應多味，虞韶不復聞。林鳴異音鳥，山冒欲晴雲。若弔張丞相，空祠舊近墳。
蘇子美竹軒和王勝之 梅堯臣 
庭無十步廣，有竹纔百個。子時哦其間，賓友或來和。琴壺置於傍，圖籍亦在左。誰憐脩脩影，只畏寒日過。誰憐青青枝，下有暗葉墮。我期霰雪時，來聽幽聲卧。應當爲設榻，勿使賞心剉。持以報主人，此興不可破。
偶書寄蘇子美 梅堯臣 
君詩壯且奇，君筆工復妙。二者世共寶，一得亦難料。我今或盈軸，體逸思益峭。有如秋空鷹，氣壓城雀鷂。又如飲巨鍾，一舉不能釂。既釂心已醉，顛倒視兩曜。吾交有永叔，勁正語多要。嘗評吾二人，放檢不同調。其於文字間，苦硬與惡少。雖然趣尚殊，握手幸相笑。
寄題洪州李氏涵虛閣 梅堯臣 
耳熟滕閣美，未爲豫章遊。近聞東湖上，可見西山頭。朝愛雲氣生，暮數鳥行幽。主人趣向遠，登覽日不休。父兄已三人，挂冠此遲留。他年儻一往，風物詠可周。
送蕭秘校 梅堯臣 
比從江南來，又從江南去。孤舟隨雁羣，晚泊定何處。霜橙可爲齏，冰鱠思下筯。此興吾不知，薄言聊所慕。
送李殿丞通判處州 梅堯臣 
拜官將近親，不畏千里險。泝流上贛水，石亂波驚颭。舟人素已諳，曲折就迴閃。豈虞失便利，倚慣憂亦掩。昔余從平流，悸夢尚成魘。今逢子方去，青䋏絲新染。沙頭有堠吏，惴立板方斂。鴻雁正來翔，競看朱服儼。
古劍篇送蔡君謨自諫省出守福唐 梅堯臣 
生銅夜夜鳴，剉鐵未嘗缺。主人久提携，何事贈離別。借問豈酬恩，請看鐔上血。休慙補履功，出處異施設。
雜興 梅堯臣 
主人有十客，共食一鼎珍。一客不得食，覆鼎傷衆賓。雖云九客沮，未足一客嗔。古有弒君者，羊羹爲不均。莫以天下士，而比首陽人。
送逐客王勝之不及遂至屠兒原 梅堯臣 
犯霜出國門，送客客已去。猶意行未遠，策馬過寒戍。川長不見人，沙沒前崗路。始聞雲木深，忽逢朱亥墓。金鎚一報恩，義烈垂竹素。何須文學爲，寄語長沙傅。
送周仲章太博之鉅野 梅堯臣 
仲月霜氣嚴，朝來厚如雪。鴻雁各南飛，羽毛將恐折。征途履以足，侵骨寒於鐵。得罪此爲輕，君恩大歡悅。
鄴中行 梅堯臣 
武帝初起銅雀臺，丕又建閣延七子。日日臺上羣烏饑，峨峨七子宴且喜。是時閣嚴人不通，雖有層梯誰可履。公幹才俊或欺事，平視美人曾不起。五官褊急猶且容，意使忿怒如有鬼。自茲不得爲故人，輸作左校濱於死。其餘數子安可存，紛然射去如流矢。鳥烏聲樂臺轉高，各自畢逋誇疐尾。而今撫卷跡已陳，唯有漳河舊流水。
親郊前三日大慶殿雪中皇帝率羣臣發章聖五后冊 梅堯臣 
將郊先奉冊，拜立未央庭。天表君心孝，人驚曉雪零。冕旒紛點綴，劍佩濕晶熒。曲蓋曾無用，羣臣敢自寧。鑪煙靜齋幄，井氣凍宮缾。明日來壇下，中宵已見星。
忠上人携王生古硯誇余云是定州漢祖廟上瓦爲之因作詩以答 梅堯臣 
硯取漢廟瓦，誰恤漢廟隳。重古一如此，吾今對之悲。既寶若圭璧，未知爲用時。
讀後漢書列傳 梅堯臣 
漢家誅黨人，誰與李杜死。死者有范滂，其母爲之喜。喜死名愈彰，生榮同犬豕。
異同 梅堯臣 
吾聞聖賢心，不限親與疎。義殊目前乖，道同異代俱。堯舜及周孔，千載趨一途。盜跖誚孔氏，弟子將黨歟。蹠自驅其衆，日念殺不辜。河濱捧土人，海畔逐臭夫。塞川豈量力，同趣即爾徒。爾既不自過，反以此爲紆。
蔡仲謀遺鯽魚十六尾余憶在襄城時獲此魚留以遺歐陽永叔 梅堯臣 
昔嘗得圓鯽，留待故人食。今君遠贈之，故人大河北。欲膾無庖人，欲寄無鳥翼。放之已不活，烹煮費薪棘。
雜擬 梅堯臣 
忽聞胡騎渡河水，月魄夜脅陰貂寒。獨侍金輿立城角，龍蛇不展繞旗竿。
答中上人卷 梅堯臣 
吹笛皆學龍，吹笙皆學鳳。又於笙笛間，高下不相中。得其精者稀，得其麤者衆。況於真出音，千歲不復夢。爾爲學笙歟，頗已臻妙弄。
送蘇子美 梅堯臣 
勇爲江海行，風波曾不懼。但欲尋名山，扁舟無定處。南有鵬若鴞，嶮有石若鋸。毒草見人摇，短狐逢影怒。不遐尚苦乖，更遠饒瘴霧。東土乃濱海，蜃鼉仍可怖。殻物怪瑣屑，蠃蜆固無數。鹹腥損齒牙，日月復易飫。二方既若此，往矣無久駐。竟當西北來，醇酎炙肥羜。夏不厭漿酪，冬不厭雉兔。勿言專口腹，口腹人所務。天台信奇偉，石橋非坦步。廬岳趣最幽，饑腸看瀑布。此致雖爲高，實亦難久慕。君行聽我言，不聽到應悟。
晚歸聞李殿丞訪別言己屢來不遇 梅堯臣 
蕭條一陋巷，頻日見馬蹄。歸來稚子告，有客云將暌。始知君其南，復歎我向西。豈不懷念慕，吾親書新齎。曰吾五男子，愛惜無不齊。所要立門戶，安用同犬雞。齪齪守此客，馴馴戀此棲。二季留左右，足以共挈携。身許遠就祿，幸又奉阿㜷。今年還都下，路喪子與妻。囊罄厭外役，進退類藩羝。終當改江邑，儻得致音題。
刁景純將之海陵與二三子送於都門外遂宿舟中明日留饌膾 梅堯臣 
人言汴水駛，奈何已冬乾。蔡雖平且慢，臘月行亦難。唯聽夜冰合，爲君愁苦寒。暫維青絲䋏，邀膾白玉盤。行人反飫我，於理殊未安。所忻能自養，不復道加餐。
寄洪州致仕李國博 梅堯臣 
湖上悠然度幾春，勇拋榮祿遂天真。青蒲翠竹圍華屋，白酒黄雞命里人。果下有時乘小駟，兒曹方見擁朱輪。田園歲入千鍾美，肯似疎家苦畏貧。
同謝師厚宿胥氏書齋聞鼠甚患之 梅堯臣 
燈青人已眠，饑鼠稍出穴。掀翻盤盂響，驚聒夢寐輟。唯愁几硯撲，又恐架書齧。癡兒效貓鳴，此計誠已拙。
聞子美次道師厚登天清寺塔 梅堯臣 
二三君少壯，走上浮圖巔。何爲苦思我，平步猶不前。苟得從而登，兩股應已攣。復想下時險，喘汗頭目旋。不如且安坐，休用窺雲煙。
謝師厚歸南陽效阮步兵 梅堯臣 
一日復一朝，一暮復一旦。與子相經過，少會不言散。我心終未極，歲月忽云晏。嘶馬思長道，孤鳥逐前伴。駕言慕儔侶，懷抱若冰炭。南臨白水湄，風雪振高岸。意恐慈母念，疾馳節已換。解劍登北堂，幼婦笑粲粲。弊裘一以縫，征塵一以澣。而我客大梁，衣垢自悲歎。
師厚明日歸南陽夜坐有懷 梅堯臣 
明朝子當去，我若雲失龍。龍歸雲未歸，索莫將安從。半夜出戶望，參畢已正中。倏然變陰黑，烈烈鳴窗風。窗鳴不得寐，擁被一悲翁。
永叔贈酒 梅堯臣 
大門多奇醖，一斗市錢千。貧食尚不足，欲飲將何緣。豈能以口腹，屈節事豪權。閉戶飽於齏，作詩湧如泉。一日復一夕，醒目常不眠。窮臘忽可怪，雙壺故人傳。呼兒欲自酌，瓦盞無完全。其能饔甘脆，而況侑夭妍。却令情懷惡，分與富貴偏。收拾不復嘗，排置屋角邊。儻有嘉客至，傾倒相與顛。何暇問濃薄，但覺窗扉旋。誰識我爲我，賓主各頹然。始得語且橫，既醉論益堅。曾不究世務，閑氣爭古先。畢竟兩未决，辨吻空流涎。嗟我儒者飲，聒耳無管絃。雖云暫歡適，終久還愁煎。自甘不偶死，寧慕金印懸。願頻致此物，勿恤瘡檐肩。
得山雨 梅堯臣 
急雨射蒼壁，濺林跳萬珠。山根水壅壑，漫竅若注壺。
范殿丞通判秦州 梅堯臣 
天水出名馬，多稱黄金羈。正值羌已和，邊草復離離。乘肥固未失，所藴不得施。主人本燕客，寧獨事書詩。志尚功名間，管樂猶一時。去去勿復道，磊落爲男兒。
陳繹越州從事 梅堯臣 
母夫人老母兄黜，夫人從爾之會稽。恐傷爾心不敢泣，春崗細雨聞竹雞。時亦藏淚未出臉，奈何相與頭傾低。誠知就祿非獲己，應欲退耕無舊畦。
辛著作知西京永寧 梅堯臣 
躍馬西畿令，家塋在洛陽。衣霑寒食雨，花發故宮牆。冷淡鳩鳴屋，寬閑水滿塘。送君悲漸老，空憶釣伊魴。
依韻和師厚別後寄 梅堯臣 
吾與爾別未及旬，吾家依舊甑生塵。閉門不出將誰親，自持介獨輕貨珍。盤餐豈有鹹酸辛，苦吟輟寢昏繼晨。夜光忽怪來何頻，採拾若在滄海垠。和者彌寡唯陽春。
普凈院佛閣上孤鶻 梅堯臣 
我新稅居見寺閣，金碧照我破屋前。目看閣上聚鳩鴿，巢棲飲哺忘窮年。雕簷畫壁屎污徧，以及像塑頭與肩。寺僧不敢施彈射，忽有蒼鶻張毒拳。鴉鳴鵲噪鸜鵒叫，怒鶻來此窺腥羶。鶻心决裂不畏衆，瞥碎一腦驚後先。死鳥墮空未及地，返翅下取如風旋。獨當屋脊恣撦磔，啄肉披肝腸棄捐。老鴟無藝又狠怯，盤飛欲近饑目穿。逡巡鶻飽自飛去，爭殘不辨烏與鳶。羣兒指點路人笑，我方吟憶秋江邊。
蜂 梅堯臣 
春風無主撩亂時，分羣養子各守脾。爭掇花腴爲蠟蜜，年年共割不我稽。俄逢主人若過慮，畏爾有蠆成噬臍。密將惡物毒爾族，爾曾不得同醯雞。王雖爾名爾何補，造甘爲利乃自取。
並遊 梅堯臣 
並出慙羸駕，康衢懶著鞭。蹇馿能勝馬，擘道去如煙。何用嗟遲疾，從來有後先。所期皆一至，我到爾應還。
寄宣州可真上人 梅堯臣 
昭亭山色無纖塵，昭亭潭水見游鱗。長松碧篠入古寺，石上高僧度幾春。
冬夕會飲聯句 梅堯臣 
與君數夜飲，唯恐酒盞空。今我苦欲淺，語志難此同。陳編侑歡適，間謔何魁雄。婢子寒且倦，主人哦不窮。燈青屢結花，煎響時鳴蟲。穴鼠暗出沒，風雁高雍容。冰霜覆瓦屋，貂狐輸貴翁。孤床乏暖質，苦語有淡工。咀嚼患{炙火=肉}小，煨炮驚殻紅。落蟾斜入竅，遠漏微遞風。醉心欺睡魄，細書刺昏瞳。吽呀聞爭犬，哮吼厭啼𩦺。撥火亂赬豆，附炙雙彎弓。乾果硬迸齒，寒齏酸滿胸。枯蛤擘無肉，淡脯燒可饔。語必造聖賢，樂已過鼓鍾。紙窗幸未曙，絮被令旋縫。凍痺兩股鐵，跑抓雙鬢蓬。脬尿既懶溺，裩虱唯欲烘。器皿足缺齾，捧執無夭穠。兒女寒不寢，僮僕困欲瞢。豈無貴富徒，笑此饑寒蹤。丈夫固有負，道義久已充。墨子不黔突，齒輩且得封。勉哉梅夫子，塞者終自通。
元夕同次道中道平叔如晦賦詩得閑字 梅堯臣 
金輿在閶闔，簫吹滿人寰。九陌行如晝，千門夜不關。星通河漢上，珠亂里閭間。誰與聯輕騎，宵長月正閑。
正月十五夜出迴 梅堯臣 
不出只愁感，出遊將自寬。貴賤依儔匹，心復殊不歡。漸老情易厭，欲之意先闌。却還見兒女，不語鼻辛酸。去年與母出，學母施朱丹。今母歸下泉，垢面衣少完。念爾各尚幼，藏淚不忍看。推燈向壁卧，肺腑百憂攢。
同次道遊相國寺買得翠玉罌一枚 梅堯臣 
古寺老柏下，叟貨翠玉罌。獸足面以立，瓜腹肩而平。虛能一勺容，色與藍水并。我獨何爲者，忽見目以驚。家無半鍾畜，不吝百金輕。都人莫識寶，白日雙眼盲。
送惠懃上人 梅堯臣 
遽告我行何所之，東南爾土爾自知。山水佛事不暇說，去何速兮來何爲。公卿貴人見爾喜，爲爾買屋丐爾資。王城幸可樂歲月，野鶴終是思陂池。去去雲霞不容侶，却應來此如前時。
聞賣韭黄蓼甲 梅堯臣 
百物凍未活，初逢賣菜人。乃知糞土暖，能發萌芽春。柔美已先薦，陽和非不均。芹根守天性，憔悴澗之濱。
董著作嘗爲參謀歸話西事 梅堯臣 
子說頗驍勇，築城收漢疆。提兵無百騎，偷路執生羌。大將罪專輒，舉軍皆感傷。歸來出萬死，羸馬亦摧藏。
戲寄師厚生女 梅堯臣 
生男衆所喜，生女衆所醜。生男走四鄰，生女各張口。男大守詩書，女大逐雞狗。何時某氏郎，堂上拜媼叟。
薛中舍宰聞喜 梅堯臣 
秦人宦於秦，百事順耳目。山川我已疎，風物子所熟。維美行邁時，親賓祖車轂。空將離別心，欲出無僮僕。
郭之美忽過云往河北謁歐陽永叔沈子山 梅堯臣 
春風無行迹，似與草木期。高低新萌芽，閉戶我未知。忽聞人扣門，手把蟠桃枝。問我此蟠桃，緣何結子遲。但笑不復答，問者當自推。振衣向河朔，河朔人偉奇。以茲不答意，遲子北歸時。
孫司諫知鄧州 梅堯臣 
南陽漢名都，其俗尚敦樸。亡徒頃爲盜，刺史安與角。田野遂焦熬，蒿萊思沃濯。茲雖得甘露，向已苦風雹。更張固所重，下令未宜數。且觀道傍碑，文字今已剝。
史尉還烏程 梅堯臣 
與君去年別，君來竟悲喜。乘馬夜訪君，備陳昔行李。五月辭吳中，六月渡揚子。七月行喪妻，是月子又死。買棺無橐金，助貸頼知己。嬌兒晝夜啼，幼女飲食止。行路况炎蒸，悲哀滿心耳。青銅不忍照，憔悴鄰於鬼。八月至都下，少長疾未已。一婢復嗑然，老媼幾不起。君門日預朝，僕乘貧可恥。十月補王畿，受代隔歲紀。閉門陋巷中，悶默閱書史。初聞君至之，如見湖山美。今聞君復還，爲我謝雲水。故交儻相問，懷抱今如此。豈乏南飛雁，豈無東下鯉。自同嵇康懶，作書愁把紙。
薛九宅觀雕狐圖 梅堯臣 
蜀中處士李懷衮，手畫皂雕擒赤狐。猛爪入頰觜迸血，短尾㒔㑛窮蹄鋪。雕爭怒力狐爭死，二物形意無纖殊。一禽一獸固已別，硬羽軟毛非筆模。入君此室見此圖，如在原野從馳驅。
寄汶上 梅堯臣 
大第未嘗身一至，人猜巧宦我應非。彈冠不讀先賢傳，說劍休更短後衣。瘦馬青袍三十載，故人朱轂幾多違。功名富貴無能取，亂石清泉自憶歸。
蕭著作宰豐城 梅堯臣 
王都二月花正開，社雨作陰迎燕子。人先春色向江南，江南春色歸春水。拍岸綠波生荻芽，晨羞聊可助甘旨。縣涂爲政子所諳，不敢贈言言日鄙。
董安員外之信州鉛山簿 梅堯臣 
古岸綠蒲老，春帆逆水輕。烹鮮聊以芼，泝險復兼程。可用茲時樂，無將遠道驚。曾爲江上客，因贈北行人。
弟得臣殿丞簽判越州 梅堯臣 
再爲會稽行，聊問會稽美。禹穴遷所探，秦望斯所紀。年代已浸深，書碑必亡矣。剡溪有樵風，其事恐非是。買臣千載後，得無負薪子。黄庭昔換鵝，道士儻不死。行當訪其真，願以鵝報爾。慎勿笑我癡，萬事難可擬。摘筍復盈檐，緡魚新出水。此又食之珍，因書悉條理。
李舍人淮南提刑 梅堯臣 
啄木欲除蠹，蠹去樹亦撓。何須食微蟲，爾腹豈不飽。天下本無事，自爲庸人擾。君實知古深，終慙用傾巧。
吳殿丞代州通判 梅堯臣 
舉才不避勢，必也知其長。王官誠濟濟，豈得佐邊疆。代郡實雄要，昔已選帥良。功名乃欲取，叱馭登太行。
和人喜雨 梅堯臣 
仲冬至仲春，陰隔久不雨。耕農將失時，萌穎未出土。帝心實焦勞，日夜不安處。禱祠煩駿奔，肸饗杳無補。帝時降金輿，徧款靈真宇。百姓知帝勤，變愁爲鼓舞。和氣能致祥，是日雲蔽午。夕風不鳴條，甘潤忽周普。已見堯爲君，安問誰爲輔。
胥員外之復州景陵尉 梅堯臣 
城隅漢水闊，正足槎頭鯿。采荇兼登俎，施罛不貴錢。江帆風勢美，竹屋雨聲連。必有蒼苔碣，留爲好事傳。
李審言歸鄭州 梅堯臣 
嘗從京索間，躍馬望春山。氣象歸王國，丘陵接漢關。長榆啼鳥亂，細草牧陂閒。老厭行涂路，因歌送子還。
李舍人見過 梅堯臣 
春泥無處所，窮巷少人行。忽枉青絲騎，曾非白面生。笑言聊與適，雞黍未嘗烹。莫歎余貧甚，吾儕業本清。
春鶻謠 梅堯臣 
春巢纍纍，衆鳥哺兒。衆鳥不出巢，羣雛嗷嗷腹甚饑。不出巢，其謂何，上有蒼鶻窺其窠。問鶻何仇，鶻不我顧。我巢有雛，開口待哺。一日不擊，巢雛不食。爾憂爾雛，衆鳥號呼又可吁。
來夢 梅堯臣 
忽來夢我，于水之左，不語而坐。忽來夢余，于山之隅，不語而居。水果水乎，不見其逝。山果山乎，不見其途。爾果爾乎，不見其徂。覺而無物，泣涕漣如，是歟非歟。
汴之水三章送淮南提刑李舍人  其一 梅堯臣 
汴之水，分于河，黄流濁濁激春波。昨日初觀水東下，千人走喜兮萬人歌。歌謂何，大船來兮小船過。百貨將集玉都那，君則揚舲兮以糺刑科。
汴之水三章送淮南提刑李舍人  其二 梅堯臣 
汴之水，入于泗，黄流清淮爲一致。上牽下櫓日夜來，千人同濟兮萬人利。利何謂，國之漕，商之貨，實所寄。
汴之水三章送淮南提刑李舍人  其三 梅堯臣 
我送行舟，于水之次。春風吹兩旗，君作天王使。罟客自求魚，清江莫相避。
宋次道一百五日往鄭拜墓 梅堯臣 
去不避風雨，泣望松柏門。颯然風悲響，如感泉下魂。沃酹向墳土，空濕陳草根。人歸夜月冷，石馬在九原。
孫太祝亳州簽判 梅堯臣 
微風起船尾，雨氣生日脚。不愁春路泥，正泛春波樂。順去疾鳥飛，問程殊我度。才名留守家，更入尚書幙。
寄靈隠通教僧 梅堯臣 
奇山若洗青，草木生石上。根萌不可窮，條蔓自增王。其陰有高僧，日食惟一盎。世人久已疎，猿鳥應相向。
李少傅鄭圃佚老亭 梅堯臣 
莊生述天理，老固當念佚。舉世用自勞，誰能以爲必。我公謝鼎司，嗣子都華秩。代言輟帝右，作藩輔王室。承顔向茲地，園宇樂永日。佳樹發已繁，脩竹移未密。春禽時弄吭，清景付吟筆。朱金待金構，榮美安與匹。
令狐秘丞守彭州 梅堯臣 
前時草草別，渺漫二十年。從宦各所適，非爲道路偏。今始一相遇，言愧少壯前。子有萬里翮，尚不飛雲煙。而復走隴蜀，欲以條教宣。將西過危棧，葉暗聞杜鵑。未知爲郡樂，預已抱愁煎。再來與子辭，當去復留連。且念前期遠，歲月實易遷。
依韻和李舍人旅中寒食感事 梅堯臣 
一百五日風雨急，斜飄細濕春郊衣。梨花半殘意思少，客子漸老尋游非。戢戢車徒九門盛，寥寥煙火萬家微。今朝甘自居窮巷，無恨墦間得醉歸。
依韻和張應之見贈 梅堯臣 
京洛多游好，相與歲月深。雖同執一籥，吹曲各異音。自微衆音響，安感萬物心。我窮子來唁，慷慨發長吟。
哭尹子漸 梅堯臣 
故人河內守，昨日報已亡。同氣泣上黨，悲風生太行。曩爲衆所惜，今復人共傷。阮籍本真率，感慨壽不長。
次道約食後同敏叔中道平叔如晦詣景德浴以風埃遂止 梅堯臣 
昔思春服成，浴乎沂水上。仲尼亦所志，語此雖未向。子今當是時，有意同我尚。已邀二三友，欲往期畢餉。倏然風滿途，塵土阻清曠。安得一振衣，徒希舞雩唱。
陳經秘校之信州幕 梅堯臣 
東吳海物錯，南楚江味多。家吳而宦彼，風土去幾何。既得風土樂，可贊政治和。歸來識香草，爲綴楚人歌。
朱武太博通判常州兼寄胡武平 梅堯臣 
昔我陽夏公，嘗茲同郡治。政餘作東園，草木尚有意。豈不務安養，斯民歌樂易。是時有賢才，鄉舉堪皇器。今方居冢廬，試質當時事。願君思前人，文雅庶未墜。
師厚云蝨古未有詩邀予賦之 梅堯臣 
貧衣弊易垢，易垢少蝨難。羣處裳带中，旅升裘領端。藏跡詎可索，食血以自安。人世猶俯仰，爾生何足觀。
依韻和中道寶相花 梅堯臣 
嘉卉得所託，植君之寢陽。開榮同此春，淡豔自生光。不爲露益色，不爲風盡香。節換葉已密，尚可見餘芳。
擬陶體三首 手問足 梅堯臣 
共生一體中，出處常相并。所動輒有跡，何不擇地行。履舄雖可蔽，步武豈無聲。嘗思汝爲玉，請刖見直誠。
擬陶體三首 足答手 梅堯臣 
上下各有分，同質實異支。要用固爾先，當念扶我危。我刖爾獨安，何以幸華夷。且願縮袖間，操執自有時。
擬陶體三首 目釋 梅堯臣 
我居元首間，分並日月光。左右各照曜，盲一豈相妨。尚恐有所翳，獨見不能强。嗟爾手與足，何爲欲競傷。捉馳自有職，勿使心悲凉。
贈葉山人 梅堯臣 
傾珍奉賓客，傲物去珥貂。貴來不以屈，飲酒且逍遥。黄金百鎰盡，左右無纖腰。但存丹砂術，有道在一瓢。
李廷臣通判蔡州 梅堯臣 
夾路青青草，隨君去未休。亦將離思遠，還共翠心抽。細藉車輪穩，薰牽野蔓柔。王孫歸不久，冉冉莫經秋。
朱櫻 梅堯臣 
明珠摘木末，紅露貯金盤。始見侍臣賜，已爲黄雀殘。味兼羊酪美，食厭楚梅酸。苑囿東周盛，纍纍映葉丹。
悼子 梅堯臣 
舟行次符離，我子死阿十。臨之但驚迷，至傷反無泣。款定始懷念，內若湯火集。前時喪爾母，追恨尚無及。邇來朝哭妻，淚落襟袖濕。又復夜哭子，痛併肝腸入。吾將仰問天，此理豈所執。我惟兩男子，奪一何太急。春鳥獨蔓延，哺巢首戢戢。
懷悲 梅堯臣 
自爾歸我家，未嘗厭貧窶。夜縫每至子，朝飯輒過午。十日九食齏，一日儻有脯。東西十八年，相與同甘苦。本期百歲恩，豈料一夕去。尚念臨終時，拊我不能語。此身今雖存，竟當共爲土。
和中道雨樹 梅堯臣 
一旬苟不雨，萬木昏蒼蒼。朝見洗林葉，動摇生輝光。晚逢開疏陰，枝上漏微陽。翠色固以好，安得無秋霜。
永叔寄詩八首并祭子漸文一首因采八詩之意警以爲答 梅堯臣 
昔聞退之與東野，相與結交賤微時。孟不改貧韓漸貴，二人情契都不移。韓無驕矜孟無靦，直以道義爲己知。我今與子亦似此，子亦不愧前人爲。北都健兒昨日至，扣門乃是所遺詩。上言病中初有寄，下言我詠蟠桃枝。盛衰開落感殘杏，暮春無事羨游絲。班班鳩鳴忽懷念，一掃十幅無閒辭。洛川花圖多品目，鬭新爭巧始可疑。讀書又憶石夫子，似蠶作繭誠有之。鎮陽歸夢北潭北，吟此八章誰謂癡。最後有文弔尹子，壽夭難問信所悲。共書大軸許傳玩，一日百展曾忘疲。報君亦欲齎滿軸，恐費紙墨令人嗤。
黄敏復尉新城 梅堯臣 
新城接桐廬，山茗久所利。江東亡命兒，販不畏黥劓。堂上千金子，捕以操兇器。恐非吾徒爲，勇少乃可避。
寄永叔 梅堯臣 
夏日永以靜，渴鳥方在枝。張口不能言，翕翕兩翅披。庭中有井泉，井深無綆縻。欲汲假其鄰，鄰且非我知。鴻鷗矯河上，比爾得所宜。得宜豈不樂，胡然我念之。
丞相二章  其一 梅堯臣 
丞相之拜，冠弁旅至。乘馬載驅，如彼鉅潴。有鴈有鶩，有龜有魚。烝然來萃，翔泳嘯呼。
丞相二章  其二 梅堯臣 
丞相之去，乃還印綬。乃飭車輪，如彼涸津。時靡翔羽，時靡游鱗。寂兮寂兮，豈有嘉賓。
閔讒狡  其一 梅堯臣 
矯有讒狡，讒以戕類。狡以媚其貴，謂不騫不墜。謂人莫爾制，而死制之。誰謂無鬼，孰制之死。
閔讒狡  其二 梅堯臣 
彼狡之將死，若有以見。既見既惡之，引袂蒙面。謂人莫爾辨，而自辨之。誰謂無鬼，孰俾之譴。
薛八殿丞有遺 梅堯臣 
未嘗營貨貝，貨貝寧爲來。俸苦月不足，貧死口肯開。好事忽我恤，十千助晨杯。薪水已過豐，不得如顔回。
師厚與胥氏婦來奠其姑 梅堯臣 
雙裾來此室，慟器拜靈牀。魂衣想髣髴，薄酒湛其觴。含悽撫孤稚，拭淚問平常。我生都無如，仰看燕在梁。
諭烏 梅堯臣 
百鳥共戴鳳，惟欲鳳德昌。願鳳得其輔，咨爾孰可當。百鳥告爾間，惟烏最靈長。乃呼鳥與鵲，將政庶鳥康。烏時來佐鳳，署置且非良。咸用所附己，欲同助翱翔。以燕代鴻鴈，傳書識暄凉。鸜鴿代鸚鵡，剝舌說語詳。禿鶬代老鶴，乘軒事昂藏。野鶉代雄雞，爪觜稱擅場。雀豹代雕鶚，搏擊肅秋霜。蝙蝠嘗入幙，捕蚊夜何忙。老鴟啄臭腐，盤飛使游揚。鵂鶹與梟鵩，待以爲非常。一朝百鳥厭，讒烏出遠方。烏伎亦止此，不敢戀鳳傍。養子頗似父，又貪噪豺狼。爲鳥鳥不伏，獸肯爲爾戕。莫如且斂翮，休用苦不量。吉凶豈自了，人事亦交相。
弔裴易進士 梅堯臣 
力學未及仕，口中已含珠。賦命固所負，讀書非所辜。斂送有兄弟，哭泣無妻孥。惟此靡薄厚，必竟同一途。
閒詠寄呈次道 梅堯臣 
我閒日貧縛，子閒數疾纏。閒固不可常，吾觀與子然。吾與子嗜學，豈獨閒窮年。安安者誰歟，分亦似所偏。
寄楚州呂濟叔 梅堯臣 
亭午鳥不下，誰復過我廬。忽聞扣門者，偶出問何如。云是山陽吏，太守遣置書。自惟久窮困，游子安念予。淮陰况要津，賓館無暫虛。豈意有所逮，委曲情未疎。報言愧不靦，聊以謝興居。
答中道小疾見寄 梅堯臣 
嵇康性彌嬾，曾不廢養生。子姑當妙年，何乃勞其精。老聃有至論，身孰親於名。詩本道情性，不須大厥聲。方聞理平淡，昏曉在淵明。寢欲來於夢，食欲來於羹。淵明儻有靈，爲子氣不平。其人實傲佚，不喜子纏縈。吾今敢告子，幸願少適情。時能與子飲，莫惜倒缾罌。
五月五日 梅堯臣 
屈氏已沉死，楚人哀不容。何嘗奈讒謗，徒欲却蛟龍。未泯生前恨，而追沒後蹤。沅湘碧潭水，應自照千峯。
送可教僧歸越 梅堯臣 
萬事厭尋常，羨慕每不足。居南多北思，在遠慙近俗。既來橘變枳，但見空條綠。氣味誰復論，孤根逗巖曲。
和裴如晦雨中過其亡兄易居 梅堯臣 
人亡雨館寂，車馬偶來臨。濕衣添新淚，故物傷夙心。淒淒庭下樹，萬葉起哀音。此地嘗對語，在昔豈知今。
雨中宿謝胥裴三君書堂 梅堯臣 
急雨射窗鳴，燈殘我正寢。穴蚓聲苦長，流響入孤枕。衆醉如不聞，强聒亦已甚。夜短竟無寢，困瞳劇塵磣。
和中道雨中見寄 梅堯臣 
雨淫上復落，雲暗不少開。泥將沒馬脛，思子日幾迴。我既不可往，子亦不可來。屋漏又苦甚，巾舄生莓苔。安肯問農畝，唯憂無酒材。但能置醇酎，莫負吾樽罍。
送謝寺丞新賜及第赴扶溝宰 梅堯臣 
世所重登科，如君特才選。麗賦驚宗工，妙譽動京輦。行鷁路非遐，雙旗風欲展。聊閱民版餘，應不負墳典。
和李廷老三月十四日 梅堯臣 
三月日幾望，士游溱水陽。溱流已渙渙，有美此鷱翔。偶來適此願，月色同滿牀。士曰陟少室，女曰歸大梁。及晨各異役，悲喜竟回腸。芍藥有遺風，贈好期不忘。固匪子能逮，是焉繼新章。
苦熱 梅堯臣 
赤日若射火，林風不動梢。羸汗尚流沛，冠服豈堪包。貴人諒有稟，慣習非强教。竊觀行車馬，坌蕩劇煨炮。寧思山中人，石泉浸兩骹。
劉薛二君過予遇雨 梅堯臣 
猛雨迫好鳥，止我屋室隅。是時有劉薛，亦既此焉俱。我厩秣爾馬，我厨飯爾奴。二人乃可語，因觀爾馬圖。古筆得神妙，俗工非所模。收圖雨且止，鳥飛當駕驅。
答廷評宗說遺冰 梅堯臣 
仲夏遘餘閏，屋室如炊蒸。孰云窮處者，言贈太官冰。時靡有暍死，實亦頼友朋。定能凉一席，既已却青蠅。吾心久自信，飲已不以矜。
劉牧殿丞通判建州 梅堯臣 
平生交游少，海內寡與期。識君且恨晚，一見已將離。人言何嗟別，曾此非舊知。借曰匪我舊，亦既接音詞。譬彼空林鳥，止息偶同枝。忽有振翮去，尚爾鳴聲悲。我今臨流送，安顧俗所爲。
和中道伏日次韻 梅堯臣 
伏日每苦熱，古來亡事侵。嘗聞東方朔，割肉趨庭陰。百職當早罷，將畏赫日臨。我無歸遺人，懷念空霑襟。
和蔡仲謀苦熱 梅堯臣 
大熱曝萬物，萬物不可逃。燥者欲出火，液者欲流膏。飛鳥厭其羽，走獸厭其毛。人亦畏絺綌，况乃服冠袍。廣厦雖云託，呼風不動毫。未知林泉間，何以異我曹。蠅蚊更晝夜，膚體困爬搔。四序苟迭代，會有秋氣高。
儼上人粹隠堂 梅堯臣 
十年不出戶，世事皆剗鋤。時無車馬游，焚香坐讀書。有堂曰粹隠，惟見安且舒。心遠迹非遠，歲月速輪輿。寓目暫爲實，過者即爲虛。譬若開是室，終日於此居。欲問昨日事，已覺今日疎。明朝却視今，復與前何如。聊悟此中樂，猶觀濠上魚。
送鄭太保瀛州都監 梅堯臣 
秋氣入關河，匈奴久已和。琱弓聊可試，寶劍不須磨。草木將摇落，牛羊自寢訛。能知塞垣景，持以贈吾歌。
送刁安豐 梅堯臣 
嘗游芍陂上，頗見楚人爲。水有鳥魚美，土多薑芋宜。寧無董生孝，將奉叔敖祠。舊令乃吾友，寄聲於此時。
劉八飲將散分得非休沐不得會 梅堯臣 
君非休沐時，茲會豈能得。我無官局縈，幸爾預歡適。莫辭衝雨歸，歸時烏帽側。
贈張處士 梅堯臣 
聞爾閒於琴，寢處未嘗輟。抱之京師來，豈與工師列。一奏流水聲，落指鳴决决。既曰林壑人，安事塵土轍。
將行與蔡仲謀飲分席上果得桃 梅堯臣 
曾無千歲人，安見千歲實。聊效昔所投，瓊瑶報非一。
答裴送序意 梅堯臣 
我欲之許子有贈，爲我爲學勿所偏。誠知子心苦愛我，欲我文字無不全。居常見我足吟詠，乃以述作爲不然。始曰子知今則否，固亦未能無諭焉。我於詩言豈徒爾，因事激風成小篇。辭雖淺陋頗剋苦，未到二雅未忍捐。安取唐季二三子，區區物象磨窮年。苦苦著書豈無意，貧希祿廩塵俗牽。書辭辯說多碌碌，吾敢虛語同後先。唯當稍稍緝銘誌，願以直法書諸賢。恐子未諭我此意，把筆慨歎臨長川。
和張士曹應之晚景 梅堯臣 
遠空雲解駁，南陌雨初收。獨鳥去煙外，斜陽明樹頭。凉飇虛枕席，漲澇起汀洲。會有從軍役，將離更暮愁。
送楊浩秘丞入蜀 梅堯臣 
有才不得試，志亦無所干。有母不得養，法當之遠官。雖曰在民政，孝心寧得安。志願且未遂，而趨蜀道難。行思叱馭者，勿復苦長歎。
乙酉六月二十一日予應辟許昌京師內外之親則有刁氏昆弟蔡氏子予之二季友人則胥平叔宋中道裴如晦各携肴酒送我于王氏之園盡懽而去明日予作詩以寄焉 梅堯臣 
性僻交游寡，所從天下才。今朝誰出祖，親戚持樽罍。晚節相知人，唯有胥宋裴。所欠謝夫子，歸穰尚未迴。岸傍逢名園，繫舟共徘徊。嘉蓮如笑迎，照水呈丹顋。南庭莆萄架，萬乳纍將磓。羣卉競瑣細，紫紅相低偎。尋常固邂逅，孰辨落與開。酒闌各分散，白日將西頹。城隅遂有隔，北道望吹臺。
開封古城阻淺聞永叔喪女 梅堯臣 
去年我喪子與妻，君聞我悲嘗俛眉。今年我聞君喪女，野岸孤坐還增思。思君平昔憐此女，戲弄膝下無不宜。昨來稍長應慧黠，想能學母粉黛施。幾多恩愛付涕淚，灑作秋雨隨風吹。風吹北來霑我袂，哀樂相恤唯己知。自古壽夭不可詰，天高杳杳誰主之。以道爲任自可遣，目前况有寧馨兒。
寄謝開封宰薛贊善 梅堯臣 
予生多不偶，事事相與背。適從平川役，乃遇河决潰。舟膠在中野，寸步使心痗。誰知赤縣尹，勤恤每外內。文符飭亭長，寇盜虞鼠輩。仍能饋餠餌，童稚仰所賫。今又置酒壺，惠問亦已再。令我清夜飲，是夕值月晦。獨酌效謫僊，而復無影對。如何亡情游，似亦有世態。家人誠可同，况我昨喪配。雖曰預朝裾，左右無粉黛。兀然唯書史，舊學厭瑣碎。欲探文字工，下筆語多礙。却思君西齋，新治虛可愛。燕坐禽鳥寂，吟哦簿書退。此樂吾未如，區區勞覆載。
草木 梅堯臣 
草木無處所，動摇知風形。今日萬葉黄，昨日萬葉青。青既漸衰變，黄亦漸凋零。人生恃歲月，種柏滿郊坰。
夢登河漢 梅堯臣 
夜夢上河漢，星辰布其傍。位次稍能辯，羅列爭光芒。自箕歷牛女，與斗直相當。既悟到上天，百事應可詳。其中有神官，張目如電光。玄衣乘蒼虬，身佩水玉璫。丘蛇與穹鼈，盤結爲紀綱。我心恐且怪，再拜忽禍殃。臣實居下土，不意涉此方。既得接威靈，敢問固不量。有牛豈不力，何憚使服箱。有女豈不工，何憚縫衣裳。有斗豈不柄，何憚挹酒漿。卷舌不得言，安用施穹蒼。何彼東方箕，有惡務簸揚。唯識此五者，願言無我忘。神官呼我前，告我無不臧。上天非汝知，何苦詰其常。豈惜盡告汝，於汝恐不祥。至如人間疑，汝敢問於王。扣頭謝神官，臣言大爲狂。駭汗忽爾覺，殘燈熒空堂。
寄宋次道中道 梅堯臣 
再來魏闕下，舊友無一人。或爲美官去，或爲泉下塵。晚節相知者，操節許松筠。日世常山公，伯仲文學均。與我數還往，以義爲比鄰。屢假篋中書，校證多護真。次述盈百卷，補亡如繼秦。中作淵明詩，平淡可擬倫。於時多驕佚，黄卷罕所親。昨以興西師，往往劍射伸。短衣誇走馬，睅目語常瞋。欲效西山勇，遂笑東魯仁。捨本趨富貴，乃與市賈濱。以此較於子，素業固未泯。前日之許昌，別君已經旬。偶然值河决，窮坐如涸鱗。臨風思有寄，夜詠還達晨。
日蝕 梅堯臣 
赫赫初出咸池中，浴光洗跡生天東。不覺有物來晦昧，團團一片如頑銅。前時蝦蟆食爾妃，天下戢戢無有忠。責駡四方誰膽大，仰頭憤憤唯盧仝。欲持寸刃去其害，氣力雖有天難通。是時了無毫芒益，徒有文字辯且雄。仝死於今百餘載，日月幾度遭遮蒙。有人見之如不見，誰肯開口咨天公。老鴉居處已自穩，三足鼎峙何乖慵。而今有觜不能噪，而今有爪不能攻。任看怪物瞖天眼，方且省事保爾躬。日月與物固無惡，應由此鳥招禍凶。吾意髣髴料此鳥，定亦閃避離日宮。安逢后羿不乖暴，直與審慤彎强弓。射此賈怨鳥，以謝毒惡蟲。二曜各安次，災害無由逢。南不尤赤鳥，東不誚蒼龍。北龜勿吐氣，西虎勿嘯風。五行不汩陳，虞舜生重瞳。我今作此詩，可與仝比功。
寄王江州 梅堯臣 
休嗟謫官去，山根勝窮邊。當職言無隠，他時事好還。何嘗聞堠火，唯是對爐煙。潮到盆城否，猶期信可傳。
薛九公期請賦山水字詩 梅堯臣 
薛君堂懸山水字，請我試作山水詩。呼童磨墨慰君意，强作安得有好辭。昔年曾是杜陵客，東城水上橫此碑。字方數尺形勢健，豈似取次筆畫爲。東城父老語於我，推本剏自開元時。不知當時何所用，費功鑱刻爲瓌奇。我去長安十載後，此石誰輦來京師。苑中構殿激流水，暮春修禊浮酒巵。是時祠臣出不意，酒半使賦或氣萎。日斜鳴蹕不可駐，未就引去如鞭笞。脫我幸得預此列，玉階立寫從然萁。今雖下筆不稱意，已書滿幅令君嗤。
七夕有感 梅堯臣 
去年此夕肝腸絕，歲月淒涼百事非。一逝九泉無處問，又看牛女渡河歸。
過開封古城 梅堯臣 
荒城臨殘日，雞犬三四家。豈復古阡陌，但問新桑麻。頹垣下多穴，所窟狐與蛇。漢兵墮銅鏃，青血爲土花。
通判桃花廳 梅堯臣 
種桃西庭下，有意延東風。東風與雨至，染出枝上紅。花底有小鳥，其字曰桃蟲。既於桃得名，爲桃言女工。翦羅作舞衣，奉君歡莫窮。舉杯無愧者，避世武陵翁。
任廷平歸京 梅堯臣 
言之少室西，定陟轘轅險。歸心不避危，夕枕屢成魘。秋聲故苑空，野氣荒陵掩。獨念京洛塵，曾將客衣染。
和通判太博雞冠花十韻 梅堯臣 
神農記百卉，五色異甘酸。乃有秋花實，全如雞幘丹。籠煙何聳聳，泫露更團團。取譬可無意，得名殊足觀。逼真歸造化，任巧即彫剜。赤玉書留魏，丹砂句誦韓。誠能因物比，誰謂一時難。有客驅辭穎，臨風運筆端。嘗嗟古吟缺，每惜此芳殘。揣情苦精妙，繼音慙未安。
秋夜感懷 梅堯臣 
風葉相追逐，庭響如人行。獨宿不成寐，起坐心屏營。哀哉齊體人，魂氣今何征。曾不若隕籜，繞樹猶有聲。涕淚不能止，月落雞號鳴。
依韻和通判八月十五夜招翫月二章  其一 梅堯臣 
尋常圓魄豈不好，競愛今宵分外明。明極只知無隔礙，誰言桂樹向中生。
依韻和通判八月十五夜招翫月二章  其二 梅堯臣 
一年一見最堪惜，百歲百夕能幾多。縱有明年似今夕，明年同會復如何。
蚯蚓 梅堯臣 
蚯蚓在泥穴，出縮常似盈。龍蟠亦以蟠，龍鳴亦以鳴。自謂與龍比，恨不頭角生。螻蟈似相助，草根無停聲。聒亂我不寐，每夕但欲明。天地且容畜，憎惡唯人情。
秋風 梅堯臣 
秋風不饒物，斗至聲已惡。青林葉尚繁，雖好將恐落。人意誠愛惜，節候肯相若。白髮無再玄，盛衰茲可度。
韓宗彥寺丞通判鄧州 梅堯臣 
往歲陪祠泰壇下，始一相見如相知。我今入幙君有待，喜得款語勝前時。便嗟陳事日侵汨，雖欲數面曾無期。忽聞兵吏已迎候，馬有行色車將脂。賀君有意事清簡，太守亦鄙尋常爲。騏驥步驟豈局促，鳳皇羽翼多威儀。漢家近親不復有，召父舊聞於今隳。隳由狂者生利害，曾未略究民間宜。祇言引水幸圭賦，矯請罷毀功何施。千載厚惠一日去，至今農畝空嗟咨。夫子才高識且遠，勿畏勢力重扶持。他年人作去思頌，願以大字書長碑。
韓欽聖問西洛牡丹之盛 梅堯臣 
韓君問我洛陽花，爭新較舊無窮已。今年誇好方絕倫，明年更好還相比。君疑造化特著意，果乃區區可羞恥。嘗聞都邑有勝意，既不鍾人必鍾此。由是其中立品名，紅紫葉繁矜色美。萌芽始見長蒿萊，氣焰旋看壓桃李。乃知得地偶增異，遂出羣葩號奇偉。亦如廣陵多芍藥，閭井荒殘無可齒。淮山邃秀付草樹，不産髦英産佳卉。人於天地亦一物，固與萬類同生死。天意無私任自然，損益推遷寧有彼。彼盛此衰皆一時，豈關覆燾爲偏委。呼兒持紙書此說，爲我緘之報韓子。
夢感 梅堯臣 
生哀百十載，死苦千萬春。何爲千萬春，厚地不復晨。我非忘情者，夢故不夢新。宛若昔之日，言語尋常親。及寤動悲腸，痛逆如刮鱗。
秋鴈 梅堯臣 
秋鴈多夜飛，前羣後孤來。儔合鳴自得，隻去音已哀。哀音能感人，腸酸非食梅。共將形影對，安得不早衰。
依韻和通判把菊有寄 梅堯臣 
湖邊草樹多，蠹葉已少色。唯菊不畏霜，淡豔如有德。自與蘭並生，非因人所植。愛貴曾未厭，秋日短苦逼。朋好各相望，採持空歎息。臨杯不能飲，對案不能食。借問君何憂，節物感人極。
曹承制知永康軍 梅堯臣 
鐵驄黄金羈，年少蜀城守。蜀城臨古江，正在離岸口。離岸李凉鑿，其利實不久。既避沫水害，又以溉田畝。大此百民宜，遺祠奉牲酒。行當謹厥事，無乃爲政首。
三鳥 梅堯臣 
翩翩三奇鳥，各擇松桂宜。二鳥同所向，並立高高枝。一鳥依別樹，屈比二鳥卑。嗟嗟天下鳥，莫與三鳥期。三鳥鳴少和，蒿間多鸒斯。頻頻徒爾黨，三鳥安可期。
龍箕一首 梅堯臣 
龍箕在天，莫不孕靈，我公生之。既生既德，曾誰與京。爰弼帝右，繼序其榮之。贊我太平，萬事其成之。殿我輔邦，庶民其寧之。政靡薄厚，百職其揚之。宜言顯光，永錫乎后王。迺祝眉壽，迺獻兕觥，福祿其將之。
李廷老自蔡州見訪云明日便歸鄭 梅堯臣 
故人夜相過，秉燭爲開席。車馬立在門，罇酒豈暇索。亹亹別後言，怱怱恨將適。既去暝色合，不可見行跡。
墨竹 梅堯臣 
許有盧娘能畫竹，重抹細拖神且速。如將石上蕭蕭枝，生向筆間天意足。戰葉斜尖點映間，透勢虛黏斷還續。粉節中心豈可知，淡墨分明在君目。
江寧李諫議 梅堯臣 
滄江石頭下，沄沄瀉天東。寒潮日夕至，不與廢興同。陛下始封地，氣象常鬰葱。六代有舊跡，物景付與公。切莫負山水，可追王謝風。
方在許昌幕內弟滁州謝判官有書邀余詩送近聞歐陽永叔移守此郡爲我寄聲也 梅堯臣 
從事滁陽去，寄音苦求詩。吾詩固少愛，唯爾太守知。不敢輒所拒，勉勉作此辭。山城本寂寞，物色同淮夷。淮俗舊輕僄，未識遠博宜。無將麟在郊，便欲等文貍。爾去事太守，當矯庸庸爲。伊人道義富，嘗立天子墀。我輩在蟻垤，難謂太華卑。又若游蹄涔，安見滄海涯。况於爾實親，告爾爾勿疑。
送胥裴二子迴馬上作 梅堯臣 
陰陰雪雲低，游子去將懶。豈惟游子倦，疲馬行亦款。送罷我獨還，迴看鴈爲伴。念此日暮時，寂寞閉竹館。
初冬夜坐憶桐城山行 梅堯臣 
我昔吏桐鄉，窮山使屢躡。路險獨後來，心危常自怯。下顧雲容容，前溪未可涉。半崕風颯然，驚鳥爭墮葉。修蔓不知名，丹實坼在莢。林端野鼠飛，緣挽一何捷。馬行聞虎氣，豎耳鼻息嗋。遂投山家宿，駭汗衣尚浹。歸來撫童僕，前事語妻妾。吾妻常有言，艱勤壯時業。安慕終日間，笑媚看婦靨。自是甘努力，於今無所懾。老大官雖暇，失偶淚滿睫。書之空自知，城上鼓三疊。
和平叔道傍竹 梅堯臣 
野田有修竹，叢踈飽於霜。下上乏佳禽，左右雜枯桑。豈無行路子，行路厭榛荒。忽見此翠色，徘徊未能忘。車馬去何疾，迴顧隔山岡。
答裴如晦 梅堯臣 
懷我歌我辭，乃知行子倦。音雖彼妙發，想若此可見。歌竟夜燈青，野窗鳴濕霰。髣髴聞孤鴻，飛急應有羨。
夜酌趙侯家聞合流曹光道詣府遂訪之一夕縱談明日光道赴本任邀余詩送因敘其言以贈焉 梅堯臣 
方與舊將飲，談兵燈燭前。聞有故交至，心喜輒輪邊。跨馬踏明月，往見競留連。且共語出處，子懷予久然。男兒太平時，功業未可先。故當守詩書，道義躋古賢。苟復不得用，卷以放林泉。吾藴誠若此，奈何貧所纏。仕宦偶同郡，文字可以傳。行行志茲語，聊用樂永年。
暮雪 梅堯臣 
暮雪止復落，暗積如避人。平明視庭中，物物各已新。草木一變妍，枯槁忘其真。隨風來無迹，高下得以均。采薇歌卒章，霏霏霑車輪。今豈無是作，勞苦不足陳。
西湖對雪 梅堯臣  西湖
獨玩湖中雪，移舟水凍灣。寒塘起孤鴈，危樹失前山。著物偏能積，衝風不礙還。無慙子猷興，都盡剡溪間。
依韻和資政侍郎雪後書事 梅堯臣 
風旗冷落偏欺酒，衆樹芳菲欲並梅。人意不知南畝望，只驚鴻鴈向川來。
王龍圖知江陵 梅堯臣 
捧詔出荆州，天心寄遠憂。行車踐殘雪，寒色犯輕裘。祖軷山川闊，歌驪道路愁。吏迎多越乘，兵衛粲吳鈎。地與蠻溪接，江通漢水流。風宜橘林賦，俗尚竹枝謳。樽俎思疇日，煙雲感舊遊。終當勞侍從，寧久渚宮留。
依韻和通判太博雪後招飲二首  其一 梅堯臣 
雪晴何所樂，樂趣在杯中。况復君家美，雕盤膾縷紅。
依韻和通判太博雪後招飲二首  其二 梅堯臣 
邀飲奏醴醪，案杯烹蟹螯。吾非獨醒者，莫誦楚人騷。
依韻和資政侍郎雪後登看山亭 梅堯臣 
湖上晴煙凍未收，湖中佳景可遲留。更臨危樹看羣岫，雪色嵐光向酒浮。
雪中通判家飲迴 梅堯臣 
朔風聲滿枯桑枝，陰雲不定蛟龍歸。凍禽聚立高樹時，密雲萬里增寒威。訪君留連舉酒巵，胡琴奏罷歡已微。小駒跨去沒四蹄，飄花凌亂霑人衣。醉目遠望天地迷，何暇更問孤鴻飛。茅屋豈無單且饑，平明共賀麥隴肥。
雪後資政侍郎西湖宴集偶書 梅堯臣  西湖
潭心不凍處，鴈鶩自相依。積雪正無際，因風忽起飛。初驚如避弋，復下信忘機。偶得從公飲，聊書此景歸。
近有謝師厚寄襄陽柑子乃吳人所謂綠橘耳今王德言遺姑蘇者十枚此真物也因以詩答 梅堯臣  洞庭湖
荆州持大橘，亦自名黄柑。忽得洞庭美，氣味何可參。遂生吳洲思，恨不羽翼南。
運使劉察院因按歷歸西京拜省 梅堯臣 
在昔志四海，所遇非一途。朝以言悟主，夕即被金朱。于茲亦未幾，用直升雲衢。臺分東西屬，御史從子除。天馬日千里，豈並局促駒。朔北遏亂萌，褒嘉賜璽書。乃衣漢使繡，威譽傾國都。借問世上榮，萬國與此殊。明朝歸洛陽，聊且餞高車。亭堠况非遠，春郊無疾驅。
余之親家有女子能點酥爲詩并花果麟鳳等物一皆妙絕其家持以爲歲日辛盤之助余喪偶兒女服未除不作歲因轉贈通判通判有詩見答故走筆酬之 梅堯臣 
翦竹纏金大於掌，紅縷龜紋挑作網。瓊酥點出探春詩，玉刻小書題在牓。名花雜果能眩真，祥獸珍禽得非廣。礧落男兒不足爲，女工餘思聊可賞。
元日 梅堯臣 
昔遇風雪時，孤舟泊吳埭。江潮未應浦，盡室坐相對。行庖得海物，鹹酸何瑣碎。久作北州人，食此欣已再。是時值新歲，慶拜乃唯內。草率具盤餐，約略施粉黛。舉杯更獻酬，各爾祝鮐背。咀橘齒病酸，目已驚老態。豈意未幾年，中路苦失配。嘉辰衆所喜，悲淚我何耐。曩歡今已哀，日月不可頼。前視四十春，空期此身在。世事都厭聞，讀書未忍退。過目雖已忘，寧捨心久愛。何當往京口，竹里翦荒穢。行歌樂暮節，薪菽甘自刈。
通判遺新柳 梅堯臣 
園柳發新荑，官居雪尚壅。君喜持報春，衰意非舊勇。芳菲即可插，余髮慙種種。
送孫曼卿鎖廳赴舉 梅堯臣 
舊果豈非好，截樹接新枝。欲變明年花，曾不根本移。屈彼自然性，曰茲山木卑。子才實豔富，久爲人所推。固當升高科，我送作此詩。
依韻和劉察院送客迴過潩水馬上有作 梅堯臣 
車騎踏春堤，翛然思如濯。望驄人自避，解凍魚方樂。拏流古樹根，跨岸枯薪彴。煙雲淡淡天，嫩綠生叢薄。
不知夢 梅堯臣 
夢中不知夢，但謂平常時。相與共笑言，焉問久別離。有贈若有得，及覺已失之。人生在世間，何異夢寐爲。
郟城道中 梅堯臣 
行行溪水邊，鏡碧不可唾。安知有沫流，草木多偃卧。潭鳥瞥復沒，灘沙浄如簸。不獨荆州民，居險頸癭大。
汝州後池聽水 梅堯臣 
春水泉脈動，分巖臨澗源。津津出石齒，泠泠縈竹根。猶和野雲翠，復落郡池喧。心靜意自適，不知朝市煩。
春鳩 梅堯臣 
鳴鳩識陰晦，聒聒雌逐雄。鵲巢汝得共，可蔽雨與風。春物況不晚，杏萼已半紅。試看池館間，燕雀隨西東。
留別汝守王待制仲儀 梅堯臣 
來時柳未芽，去見杏吐萼。相歡無幾日，節候已非昨。邂逅二十年，三遇三暌索。會合信難常，焉用計疎數。
夢覺 梅堯臣 
夕夢多夢之，覺來遂成憶。憶子生平時，事往無一得。信若此夢寐，豈不見顔色。復存來告言，言虛音匪默。是覺曷爲真，覺夢可以惑。
汝州 梅堯臣 
主人少聽我，爲言風土殊。美哉面有顙，生此頸若壺。噫號無冬夏，歲禱無嗟吁。只憐郡池上，不異山林居。
逢牧 梅堯臣 
國馬一何多，來牧郊甸初。大羣幾百雜，小羣數十驅。或聚如鬭蟻，或散如驚烏。或踐麥無根，或齧樹無膚。牧卒殊不顧，抱鞭入民墟。欲酒與之飲，欲食與之餔。日暮卒醉飽，枕鞭當路隅。茫茫非其土，誰念有官租。
寄滁州歐陽永叔 梅堯臣 
昔讀韋公集，固多滁州詞。爛熳寫風土，下上窮幽奇。君今得此郡，名與前人馳。君才比江海，浩浩觀無涯。下筆猶高帆，十幅美滿吹。一舉一千里，只在頃刻時。尋常行舟艫，傍岸撐牽疲。有才苟如此，但恨不勇爲。仲尼著春秋，貶骨常苦笞。後世各有史，善惡亦不遺。君能切體類，鏡照嫫與施。直辭鬼膽懼，微文姦魄悲。不書兒女書，不作風月詩。唯存先王法，好醜無使疑。安求一時譽，當期千載知。此外有甘脆，可以奉親慈。山蔬采筍蕨，野膳獵麏麋。鱸膾古來美，梟{炙火=肉}今且推。夏果亦瑣細，一一舊頗窺。圓尖剝水實，青紅摘林枝。又足供宴樂，聊與子所宜。慎勿思北來，我言非狂癡。洗慮當以浄，洗垢當以脂。此語同飲食，遠寄入君脾。
衛州通判趙中舍 梅堯臣 
我久在河內，頗知衛風俗。沙田多種稻，野飯殊脫粟。況聞別乘至，佇望大河曲。飲罷何以贈，柔條路傍綠。
資政王侍郎命賦梅花用芳字 梅堯臣 
許都二月杏初盛，公府後園梅亦芳。因思江南花最早，開時不避雪與霜。主人惜春春未晚，遂命官屬携壺觴。酒行守吏摘花至，素豔紫萼繁於裝。夭桃穠李不可比，又況無此清淡香。豈辭盡醉對顔色，頻嗅競黏鬚蘂黄。何時結子助調鼎，我心舊職不敢忘。
歐陽永叔寄琅琊山李陽冰篆十八字并永叔詩一首欲予繼作因成十四韻奉答 梅堯臣 
我坐許昌塵土中，山翠泉聲違眼耳。公雖被謫守滁陽，日少郡事窮山水。東南有風西北來，忽得書詩連數紙。并寄陽冰古篆字，字形矯矯龍蛇起。其文乃只題姓名，大曆六年春氣尾。報云此篆無人知，野僧好事爲公指。公留巖下久徘徊，公剔莓苔汲泉洗。點畫雖然未苦訛，霜侵風剝多皴理。公疑鳥迹踏蒼崖，山祇愛惜將有以。雲藏至今不近俗，月伴古源清且泚。此石公知石不知，公與前人定知己。墨模幾幅許傳玩，譬於玦玉終可喜。況復爲詩刻其下，句奇字峻驚山鬼。何當少得從公游，爲公揮筆寧非美。
依韻答范天民 梅堯臣 
古今冠佩立朝人，多作北山松下塵。我愛蟠桃種來久，開花結子不由春。
樊推官勸予止酒 梅堯臣 
少年好飲酒，飲酒人少過。今既齒髮衰，好飲飲不多。每飲輒嘔泄，安得六府和。朝酲頭不舉，屋室如盤渦。取樂反得病，衛生理則那。予欲從此止，但畏人譏訶。樊子亦能勸，苦口無所阿。乃知止爲是，不止將如何。
依韻和通判二月十五日雨中 梅堯臣 
仲春月既望，物候恰分中。窗聽五更雨，花開前日風。詩成止酒後，病怯舉杯空。短髮雖然黑，心如一老翁。
感春之際以病止酒水丘有簡云時雨乍晴物景鮮麗疑其未是止酒時因成短章奉答 梅堯臣 
東風固無迹，何處見春歸。土逐草心坼，雨兼花片飛。雖憐柔甲長，只恐豔條稀。君但惜晴景，休言止酒非。
和永叔琅琊山六詠 歸雲洞 梅堯臣 
洞深豈不有神物，朝朝但見雲飛還。雲收雨歇草樹濕，澗下流水空潺潺。
和永叔琅琊山六詠 琅琊溪 梅堯臣 
枯藤垂溪水已消，溪水濺濺石間亂。潭靜鳥呼人渡時，鳥驚人語來還散。
和永叔琅琊山六詠 班春亭 梅堯臣 
林下鳴鳩坼晴杏，田間水漫春溶溶。使君固自足風美，時傍青山去問農。
和永叔琅琊山六詠 庶子泉 梅堯臣 
沙穴石竇無限泉，此泉緣底名不滅。庶子去來多少年，依舊清心共泉潔。
和永叔琅琊山六詠 石屏路 梅堯臣 
尋常畫屏多畫山，何意此山還作屏。峭排直上幾千尺，下有石路莓苔青。
和永叔琅琊山六詠 惠覺方丈 梅堯臣 
松門隠者我未識，一見君詩如已奭。歲月任隨人事遷，此身不動雲生壁。
答宋學士次道寄澄心堂紙百幅 梅堯臣 
寒溪浸楮舂夜月，敲冰舉簾勻割脂。焙乾堅滑若鋪玉，一幅百錢曾不疑。江南老人有在者，爲予嘗說江南時。李主用以藏秘府，外人取次不得窺。城破猶存數千幅，致入本朝誰謂奇。漫堆閒屋任塵土，七十年來人不知。而今製作已輕薄，比於古紙誠堪嗤。古紙精光肉理厚，邇歲好事亦稍推。五六年前吾永叔，贈予兩軸令寶之。是時頗敘此本末，遂號澄心堂紙詩。我不善書心每愧，君又何此百幅遺。重增吾赧不敢拒，且置縑箱何所爲。
二月雨後有蚊蚋 梅堯臣 
春夜一二蚊蚋飛，久不見之尚可喜。而今稍喧來聒人，向後更暖奈爾觜。
春寒 梅堯臣 
春晝自陰陰，雲容薄更深。蝶寒方斂翅，花冷不開心。亞樹青帘動，依山片雨臨。未嘗辜景物，多病不能尋。
答韓三子華韓五持國韓六玉汝見贈述詩 梅堯臣 
聖人於詩言，曾不專其中。因事有所激，因物興以通。自下而磨上，是之謂國風。雅章及頌篇，刺美亦道同。不獨識鳥獸，而爲文字工。屈原作離騷，自哀其志窮。憤世嫉邪意，寄在草木蟲。邇來道頗喪，有作皆言空。煙雲寫形象，葩卉詠青紅。人事極諛諂，引古稱辨雄。經營唯切偶，榮利因被蒙。遂使世上人，只曰一藝充。以巧比戲弈，以聲喻鳴桐。嗟嗟一何陋，甘用無言終。然古有登歌，緣辭合徵宮。辭由士大夫，不出於瞽矇。予言與時輩，難用猶篤癃。雖唱誰能聽，所遇輒瘖聾。諸君前有贈，愛我言過豐。君家好兄弟，響合如笙叢。雖欲一一報，强說恐非衷。聊書類頑石，不敢事磨礱。
前以詩答韓三子華後得其簡因敘下情 梅堯臣 
前者報君詩，妄說良有以。昔予在京師，多爲人所詆。短章然無工，實未甘藝比。因君有過褒，聊且發憤悱。何言敢爲師，乃是貴不韙。平常遭口語，攢集猶毒矢。此論苟一出，是非必蜂起。偶爾道瘖聾，多疑已竊指。雖恃不欺衷，恨未致速死。安得二頃田，歸耕曷爲恥。誰能事州郡，雞狗徒聒耳。
過穎橋懷永叔 梅堯臣 
昔送之官東郡時，夜闌對酒風揭屋。君今淮海予再過，古驛依依老槐綠。
椹澗晝夢 梅堯臣 
誰謂死無知，每出輒來夢。豈其憂在途，似亦會相送。初看不異昔，及寤始悲痛。人間轉面非，清魂歿猶共。
靈樹鋪夕夢 梅堯臣 
晝夢同坐偶，夕夢立我左。自置五色絲，色透縑囊過。意在留補綴，恐衣或綻破。歿仍憂我身，使存心得墮。
汝州王待制以長篇勸予復飲酒因謝之 梅堯臣 
前因飲酒多，乃苦傷營衛。嘔血踰數升，幾不成病肺。上念父母老，下念妻兒稚。不死常抱痾，於身寧自貴。樊子來勸我，止飲良有謂。公復遺我詩，責我詞甚毅。指以年齒衰，非酒何養氣。春飲景可樂，夏飲暑可避。秋飲心忘愁，冬飲暖勝被。醉歌人不怪，醉言人不忌。在酒功實多，止酒酒何罪。假如壽九十，今子已半世。不飲徒自苦，未必止爲利。胡汨妄與真，恐乖達者意。屈原吟澤畔，方悟獨醒累。子居今之時，安免人病議。是以告子勤，子守亦謬詩。我讀纔一過，不覺顔起愧。自茲願少飲，但不使疾熾。書此以謝公，公言誠有味。
和王待制清凉院觀牡丹賦詩 梅堯臣 
公言牡丹盛，未覩古人詩。品衆自爭貴，葉多方見奇。名因他姓著，色爲別根移。華髮我何感，洛陽年少時。
和王待制牡丹詠 梅堯臣 
誰移洛川花，一日來汝海。濃淡百般開，風露幾番改。傍欄人自醉，惜翦春有待。使君方少年，共賞喜我在。
洛陽牡丹 梅堯臣 
古來多貴色，歿去定何歸。清魄不應散，豔花還所依。紅棲金谷妓，黄值洛川妃。朱紫亦皆附，可言人世稀。
汝州等慈寺閣望嵩岳 梅堯臣 
崢嶸古寺閣，蒼山插晴簷。少室出天外，巍巍何尊嚴。王都在其下，風露國所霑。日暮飛雲歸，已失中頂尖。
睡意 梅堯臣 
少時好睡常不足，上事親尊日拘束。夜吟朝誦無暫休，目胔生瘡臂消肉。今踰四十無所聞，又況喪妻仍獨宿。虛堂浄掃焚清香，安寢都忘世間欲。花時啼鳥不妨喧，清暑北窗聊避燠。葉落夜雨聲滿階，雪下曉寒低壓屋。四時自得興味佳，豈必鏘金與鳴玉。萬事易厭此不厭，真可養恬無夭促。且夢莊周化蝴蝶，焉顧仲尼譏朽木。人事幾不如夢中，休用區區走榮祿。
三月十四日汝州夢 梅堯臣 
我歸十九年，飲不負升斗。昨夕夢見之，謂須多置酒。雖慰魂來言，定不復入口。俟當返吾廬，且爲貯甖缶。夢寐何敢欺，從笑愚所守。
再別仲儀 梅堯臣 
前別歲月遠，道同情相親。三旬忽相見，愈厚不厭頻。昔云思數面，今無愧古人。睠然東去懷，紛若陌上塵。
夕發陽翟 梅堯臣 
我行陽翟道，暮雨原上急。麒麟塚相望，霹靂碑下立。農耕傍山去，鬼火迸林入。莫問泉下人，馬隤衣更濕。
缺月 梅堯臣 
缺月來照屋角時，西家狗吠東家疑。夜深精靈鬼初動，窸窣古莽無風吹。
道次靈井 梅堯臣 
井面水不動，傍分龍鱗激。泉氣時生漚，上湧光的皪。深苔翠堪染，石底清可覿。旱歲或來祠，彈絃屬靈覡。
答江十鄰幾 梅堯臣 
蔡州雖非遐，作書素所懶。春風領燕來，得君詞款款。燕迴須在秋，此報莫言緩。何日見嵇康，重彈廣陵散。
喜謝師厚及第 梅堯臣 
宿雨洗新綠，朝日初聞鶑。風從天門來，吹下玉簡名。列星二十八，經緯何縱橫。南方朱鳥目，光焰令人驚。其餘撒沙衆，龜鼈瓜瓠明。吾欣安石後，世世有令聲。
孟夏二日通判太博惠庭花二十枝云是手植因以爲答 梅堯臣 
前日已春盡，夏卉抽嫩青。唯君所植花，餘紅猶滿庭。常惜畏景逼，贈未及飄零。欲插爲之醉，但慙髮星星。
水丘於西湖得活鯽魚三尾見遺余頃在襄城獲數尾時歐陽永叔方自乾德移滑臺留待其至且有詩後居京師蔡仲謀者亦有以贈乃思襄時所留復有詩於今三得三詠之矣 梅堯臣  西湖
襄城得圓鯽，留以待吾友。大梁又得之，始憶終按酒。今君復持贈，重念滁陽守。滁陽石瀨中，此物豈無有。三得實嘉遺，我敢自私口。口且不爭甘，事亦難利誘。
和江鄰幾見寄 梅堯臣 
清風當晝起，吹我庭下槐。軒軒枝上葉，碎影亂綠苔。左右無人聲，時有啼禽來。啼禽感所懷，其音一何哀。思歸無曉夕，血滴山榴開。曰予當是時，爲之腸九迴。江子方謫官，復有擬古才。遠寄平淡辭，曷報瓊與瓌。
雀奪燕巢生四雛 梅堯臣 
去年燕營巢，銜泥入我廬。秋歸春復來，橫被雀所居。翩然去不較，義者欲與除。毀覆必傷卵，愛彼此何疎。乃竢長黄口，逐之寧曰紓。果得生四雛，卉色頭戢如。後當還燕巢，穿屋不害余。
和歐陽永叔啼鳥十八韻 梅堯臣 
南方窮山多野鳥，百種巧口乘春鳴。深林參天不見日，滿壑呼嘯難識名。但依音響得其字，因與爾雅殊形聲。我昔曾有禽言詩，粗究一二啼嚎情。苦竹岡頭泥滑滑，君時最賞趣向精。餘篇亦各有思致，恨未與盡衆鳥評。君今山郡日無事，靜聽鳥語如交爭。提壺相與來勸飲，戴勝亦助能勸耕。我念此鳥頗有益，如欲使君勤以行。勸耕幸且强職事，勸飲亦冀無獨醒。杜鵑蜀魄哭歸去，小人懷土慎勿聽。城頭春鳩自謂拙，鵲巢輒處安得平。高窠喬木美毛羽，哢吭葉底無如鶑。口中調簧定何益，下啄蚯蚓孰曰清。自餘多類不足數，一一推本煩神靈。我居中土別無鳥，老鴉鸜鵒方縱橫。教雛叫噪日羣集，豈有勸酒花下傾。願君切莫厭啼鳥，啼鳥於君無所營。
和永叔桐花十四韻 梅堯臣 
湛湛碧井水，其上有梧桐。春隨井氣生，白花飛濛濛。曉枝滴甘露，味落寒泉中。結實待瑞羽，歲晚半枯空。桐既無鳳皇，井豈潛蛟龍。乃知至神物，未易令人逢。當時集潁川，偶值黄次公。次公入爲相，此鳥曷不從。遂使神鶡雀，竟用奇怪窮。我言非毀古，欲遵平直蹤。我願二千石，但使德化隆。有桐鳳不來，於桐無愧容。有鳳政不舉，於鳳何爲崇。答君桐花篇，聊以發我衷。
和王仲儀詠癭二十韻 梅堯臣 
汝水出山險，汝民多病癭。或如雞精滿，或若猿嗛並。女慙高掩襟，男大闊裁領。飲水擬注壺，吐詞侔有鯁。樗里既已聞，杜預亦不幸。秦人號智囊，吳瓠繫狗頸。𦢏𩲞常柱頤，伶仃安及脛。只欲仰問天，無由俯窺井。挾带歲月深，冒犯風霜冷。厭惡雖自知，剖割且誰肯。不唯羞把鏡，仍亦愁弔影。內療煩羊厴，外砭費針穎。在木曰楠榴，刳之可爲皿。此誠無所用，既有何能辟。膨脝厠無首，臃腫異臚頂。難將面目施，可與胎胞逞。賢哉臨汝守，世德調金鼎。氓俗雖醜乖，教令日修整。風土恐隨遷，晨昏憂屢省。儻欲便慈顔，名城不難請。
憶吳松江晚泊 梅堯臣 
念昔西歸時，晚泊吳江口。迴堤遡清風，淡月生古柳。夕鳥獨遠來，漁舟猶在後。當時誰與同，涕憶泉下婦。
使者自隨州來知尹師魯寓止僧舍語其處物景甚詳因作詩以寄焉 梅堯臣 
驛使話漢東，故人遷謫處。所居雖非居，有樹即嘉樹。日膳或雞肫，時蔬多筍芋。夜堂蛇結蟠，晝戶鵲噪聚。著書今未成，愛靜已得趣。予欲訪其人，炎蒸未能去。
夏日對雨偶成寄韓仲文兄弟 梅堯臣 
日日城頭雨，還愁湖上波。窗中人自聽，門外潦應多。不畏車生耳，還愁麥化蛾。吾廬無所有，頻看壁間梭。
憶將渡揚子江 梅堯臣 
月暈知天風，舟人夜相語。平明好挂帆，白浪須出浦。此身猶在吳，歸夢預到楚。今日念同來，吾妻已爲土。
秀叔頭蝨 梅堯臣 
吾兒久失恃，髮括仍少櫛。曾誰具湯沐，正爾多蟣蝨。變黑居其元，懷絮宅非吉。蒸如蟻亂緣，聚若蠶初出。鬢搔劇蓬葆，何暇嗜梨栗。翦除誠未難，所惡累形質。
稚子獲雀雛 梅堯臣 
屋頭小雀雛，氣力苦未長。乘暄學調羽，忽掛蜘蛛網。其母不能救，啁啾空下上。乃爲人所探，不是蟲絲枉。
丙戌五月二十二日晝寢夢亡妻謝氏同在江上早行忽逢岸次大山遂往遊陟予賦百餘言述所覩物狀及寤尚記句有共登雲母山不得同宮處倣像夢中意續以成篇 梅堯臣 
晝夢與予行，早發江上渚。共登雲母山，不得同宮處。何嗟不同宮，似所厭途旅。樹杪俯烏巢，坼鷇方仰乳。雄雌更守林，號噪見飛鼠。鼠驚豎毛怒，裊枝如發弩。逡巡吼風雲，遠望射巖雨。東南橫虹霓，萬壑水噴吐。下尋歸路迷，欲暮各愁語。忽覺皆已非，空庭日方午。
蜜 梅堯臣 
燕銜芹根泥，蜂掇花上蕊。带雨兩股飛，所取日能幾。調和露與英，凝甘滑於髓。天寒百蟲蟄，割房霜在匕。燕已成雛歸，蜂憂凍餒死。乃見萬物心，多爲造化使。
王德言自後圃來問疾且曰圃甚蕪何不治因答 梅堯臣 
幾日不行圃，野草過人頭。客怪若荒穢，誰與持鋤鉤。雖然自薅薙，抱痾方告休。即當秋風高，掃籜將遲遊。
夢覩 梅堯臣 
閉目光不揚，夢覩良亦審。既非由目光，所見定何稟。白日杳無朕，冥遇嘗在寢。此恨不可窮，悲淚空流枕。
悲書 梅堯臣 
悲愁快於刀，內割肝腸痛。有在皆舊物，唯爾與此共。衣裳昔所製，篋笥忍更弄。朝夕拜空位，繪寫恨少動。雖死情難遷，合姓義已重。吾身行將衰，同穴詩可誦。
合流曹光道惠鉅李知其炎酷中有此味亦可樂也輒以詩寄 梅堯臣 
穎傍成蹊李，其實小於拳。誰知皴枝瘦，生此紺玉鮮。摘以筠梢籠，沉以石根泉。濛濛粉未落，粲粲葉猶連。蔭樹咀甘液，安知有苦煎。報君惜茲樂，時詠逍遥篇。
深夏忽見柰樹上猶存一顆實 梅堯臣 
纍纍後堂柰，落盡風雨枝。行樂偶散步，倚杖聊縱窺。林葉隠孤實，山鳥曾未知。物亦以晦存，悟茲身世爲。
病癰在告韓仲文贈烏賊觜生醅醤蛤蜊醤因筆戲答 梅堯臣 
我嘗爲吳客，家亦有吳婢。忽驚韓夫子，來遺越鄉味。與官官不識，問儂儂不記。雖然苦病癰，饞吻未能忌。
寄光化退居李晉卿 梅堯臣 
久無歸田人，今喜子去祿。移家漢水濱，日見漢水綠。川鱗可爲饔，山毛可爲蔌。竟歲厭往還，行堤樂風俗。青巾艑上郎，漆鬢顔如玉。倚檣臨落照，獨唱江南曲。聽若在江南，歡然自爲足。我心雖有羨，未遂平生欲。更期畢婚嫁，方可事巖麓。買山須買泉，種樹須種竹。泉以濯吾纓，竹以慕賢躅。此志應不忘，他時同隠錄。
汝南江鄰幾云鄎南並淮浮光山有張隠居種松檜於其上養母甚孝時有猛獸馴庭中又郡西麻田山土沃泉美久不墾有劉叟者闢而居之近董氏黄氏欲買土爲鄰故江有慕之之作予輒次其韻 梅堯臣 
峨峨淮山上，中有隠者棲。不知松檜下，但見虎豹蹊。人羣固已遠，樵客入猶迷。且奉采蘭養，應無抱玉啼。麻田異麻源，石路春無泥。高士不近俗，更在西嶺西。石泉飲自足，深壑無人躋。不學淮南王，安問犬與雞。二人逍遥性，所樂唯杖蔾。復有來慕鄰，他年寧答嵇。願君且勉職，聖世未易暌。
魏文以予病渴贈薏苡二叢值庭下走筆戲謝 梅堯臣 
媿無相如才，偶病相如渴。潩水有丈人，薏苡分叢茇。爲飲可扶衰，餘生幸且活。安知惡己者，不願變野葛。
和資政侍郎湖亭雜詠絕句十首 遠山 梅堯臣 
插雲千萬重，一望不可暫。前嶺與後峯，翠色濃復淡。
和資政侍郎湖亭雜詠絕句十首 蓮塘 梅堯臣 
不畏塘雨急，鈿葉自相遮。紋禽忽飛去，衝落波上霞。
和資政侍郎湖亭雜詠絕句十首 漁潭 梅堯臣 
煙潭深不極，鑑碧無菱花。日脚下波心，澄江見魚蝦。
和資政侍郎湖亭雜詠絕句十首 稻畦 梅堯臣 
淺淺碧水平，青青稻苗長。偏知楚客愛，白鷺飛下上。
和資政侍郎湖亭雜詠絕句十首 苔徑 梅堯臣 
林間夏雨滋，復有斜陽照。綠浄不摇風，從教春草笑。
和資政侍郎湖亭雜詠絕句十首 流泉 梅堯臣 
石齒嚼寒聲，粼粼縈曲處。有時浮落英，又過城根去。
和資政侍郎湖亭雜詠絕句十首 小橋 梅堯臣 
伐桂向芳洲，跨波灣勢小。時愛游人渡，游人在林杪。
和資政侍郎湖亭雜詠絕句十首 漁艇 梅堯臣 
古木刳爲舟，野藤牽作纜。釣人寒雨中，遠望煙蓑暗。
和資政侍郎湖亭雜詠絕句十首 採菱 梅堯臣 
紫角菱實肥，青銅菱葉老。孤根未能定，不及寒塘草。
和資政侍郎湖亭雜詠絕句十首 汀鷺 梅堯臣 
食魚日已晚，矯翼煙際還。不與鴈鶩競，風標亦自閒。
王德言夏日西湖晚步十韻次而和之 梅堯臣  西湖
雨餘殘照在，塘靜獨行行。荷積水珠重，天收霓帔輕。倦禽倚卧柳，聚蚓殢坳泓。帽側林枝礙，裳褰野蔓縈。芡韜園客剝，蒲刃水妖驚。决决流泉活，濛濛夕霧平。榴房生蠹落，蛛網害蟲成。坎黽無時怒，渾魚自樂清。高臺從獸窟，古道有根橫。寫景未能就，娟娟月上城。
新沼竹軒 梅堯臣 
作軒仍見竹，瀟灑排青幢。斜烏與落月，靜影晝寒窗。光沒影亦沒，激水自淙淙。夜深猶讀易，誰更憶清江。
麥門冬內子吳中手植甚繁鬰罷官移之而歸不幸內子道且亡而茲草亦屢枯今所存三之一耳遂感而賦云 梅堯臣 
香草葉常碧，本生巖澗邊。佳人昔所愛，移植堂堦前。自吳北歸梁，復以盆盎遷。佳人路中死，此草未忍捐。與我日憔悴，根不通下泉。勤勤爲澆沃，稍見萌穎鮮。終當置墳側，長茂松柏埏。
野鴿 梅堯臣 
孤來有野鴿，觜眼肖春鳩。饑腸欲得食，立我南屋頭。我見如不見，夜去向何求。一日偶出羣，盤空恣嬉游。誰借風鈴響，朝夕聲不休。饑色猶未改，翻翅如我仇。炳哉有靈鳳，天抑爲爾儔。翕翼處其間，顧我獨遲留。鳳至吾道行，鳳去吾道休。鴿乎何所爲，勿污吾鐺甌。
孫曼叔暮行汴上見鶻擊蝙蝠以去語於予 梅堯臣 
野鶻性决裂，所食唯獰飛。小鳥不入眼，拳發强弩機。日暮未有獲，豈擇大與肥。瞥下攫蝙蝠，去以填腸饑。休笑老鴟飽，銜得腐鼠歸。
寄宋中道 梅堯臣 
爾書我不答，爾怒從爾駡。天馬新羈時，氣橫未可駕。儻我一日死，爾豈無悲咤。唯知道義深，小失不足謝。
梨花憶 梅堯臣 
欲問梨花發，江南信始通。開因寒食雨，落盡故園風。白玉佳人死，青銅寶鏡空。今朝兩眼淚，怨苦屬衰公。
畫竹枝扇 梅堯臣 
石上老瘦竹，忽在紈扇中。執之意已凉，不待摇清風。小節未見粉，淚痕應合紅。日將炎暑退，畏蠹生秋蟲。
兩日苦風思江南 梅堯臣 
擺磨萬木聲，朝吼暮不止。吹沙作雲飛，物狀顔色死。還念江上山，落瀑鳴幾里。茅茨松竹間，翠的門前水。下窺石穴魚，出入數十尾。是時殘照微，古路誰家子。羸馬入煙林，區區何若此。昔笑今已迷，薄官正如彼。何當歸去來，臨流重洗耳。
送謝師厚歸南陽 梅堯臣 
竹館蔭以風，灑水坐猶熱。念子遠歸時，焦煙起車轍。落日原上微，鳥棲人欲別。我心明月在，相照異盈缺。
資政王侍郎南京留守 梅堯臣 
百世興王地，乘時已建都。離宮萬戶寄，京邑四方模。尹以名臣擇，朝仍宿哲俞。果資卿屬重，將俾國人蘇。迎餞車交轍，奔馳士結途。許嗟人惠奪，宋遲德恩敷。日月天闈近，山河地勢趨。壓城隋柳密，開苑漢池枯。文物希前代，謳歌得大儒。鄒枚跡雖古，賓從豈今無。
送通判太博 梅堯臣 
相見不在久，見久未必親。無爲歲月淺，豈不膠漆均。猶嗟欲別日，事疊如排鱗。安得獨携酒，遠送秋水濱。
和韓子華桂花 梅堯臣 
莫以天下桂，皆爲月中物。猶言月有兔，野豈無狡窟。空山桂花多，豔色粲然發。樵客不知貴，奈何薪爨屈。
宿安上人門外裴如晦胥平叔來訪 梅堯臣 
胥裴喜我至，冒雨夜出城。燈前相對語，怪我面骨生。爲言憔悴志，因意多不平。亦見子頷鬚，長黑已可驚。知子有所立，毛髮隨世情。子心且如舊，後輩苦前輕。
宋中道失小女戲寬之 梅堯臣 
宋子失汝嬰，苦將造物怪。造物本無惡，爾責亦已隘。且如工作器，寧復保存壞。收淚切勿悲，他時多壻拜。
刁經臣將歸南徐許予尋隠居之所及亡室墳地因走筆奉呈 梅堯臣 
欲居江上山，試與問京峴。嘗觀鮑家詩，心慕已不淺。行當卜結廬，依農事清畝。傍葬吾先妻，同穴晚未免。買谷勿險深，求岡要平顯。松竹應所宜，蒿萊預教翦。我志决不移，君言幸須踐。
尉氏縣阮籍嘯堂 梅堯臣 
古城多瘦棘，莽莽連荒臺。不見長嘯人，黄土空崔嵬。北顧蓬池上，枯廢生蒿萊。當時思大梁，還望已徘徊。今我復懷昔，豈不傷且哀。鳥呼有遺響，英靈同土灰。
送趙仲寶永興乾耀提舉捉賊 梅堯臣 
知君少以勇，曾向蕭關戰。橫刀突虜圍，奪馬傷胡箭。當時獨免歸，猛毅邊人羨。今來提漢卒，寇盜清秦縣。未足賀功名，功名它日見。
合流河堤上亭子 梅堯臣 
隔河桑榆晚，藹藹明遠川。寒漁下灘時，翠鳥飛我前。山藥植瑣細，野性仍所便。令人思濠上，獨詠莊叟篇。
早至穎上縣 梅堯臣 
夜發曉未止，獨行淮水西。明知寒草露，暗濕瘦驄蹄。半滅竹林火，數聞茅屋雞。秋天畏殘暑，不爲月光迷。
欲陰 梅堯臣 
鸜鵒知天風，鵓鴣知天雨。途路厭塵昏，車馬煩泥沮。陰仍老易覺，體質預辛楚。安坐與壯年，慎勿忘酒脯。
正陽驛舍夢鄭并州寄書開之即三山圖也 梅堯臣 
我來清淮側，夢得鄭公書。開書一把玩，乃是三山圖。山形雄且邃，筆畫簡而疎。紙幅不盈尺，萬仞勢有餘。卷置懷袖中，意獲寤已無。
新婚 梅堯臣 
前日爲新婚，喜今復悲昔。閫中事有託，月下影免隻。慣呼猶口誤，似往頗心積。幸皆柔淑姿，稟賦誠所獲。
登舟 梅堯臣 
向起風沙地，暫假烏榜還。浩然起遠思，欲與魚鳥閒。景目洗已清，詠句稱且慳。時看秋空雲，雨意濃淡間。
諭鷗 梅堯臣 
翩翩沙上鷗，安用避漁舟。漁人在魚利，何異爾所求。
釣蟹 梅堯臣 
老蟹飽經霜，紫螯青石殻。肥大窟深淵，曷虞遭食沫。香餌與長絲，下沉寧自覺。未免利者求，潛潭不爲邈。
取𧍧 梅堯臣 
東灣暖無沙，有𧍧淵泥下。輕舠復翠竿，預致曾誰捨。刳肉不知數，持爲楚鄉鮓。嗜味固足珍，況亦椒橙假。
潁水費公渡觀飲牛人 梅堯臣 
渡口飲牛歸，村墟夕陽裏。黄犢未及羣，抱带過寒水。利心乃如仁，耕領破不止。當時彼何高，獨能譏洗耳。
潁水 梅堯臣 
潁水苦流瀑，淺平秋與冬。岸深開地勢，底碧寫天容。道枉隨灣去，村遥近日逢。迷魚是潭曲，寧見窟蛟龍。
打魚 梅堯臣 
插葦截灣流，寒魚未能越。安知罟師意，設網遮其闕。不須芳餌懸，何待清歌發。所獲勝綸竿，寧聞憂澤竭。
八日就湖上會飲呈晏相公 梅堯臣 
明當是重九，黄菊還開不。先將掇其英，秋逕未能有。頹齡無以制，但不負此酒。紅頰誰使歌，公憐牛馬走。
九日擷芳園會呈晏相公 梅堯臣 
今日始見菊，雖見未全開。猶勝昔無酒，持望白衣來。破纇浮金英，雜蟻已盈杯。何必探丹萸，結佩上高臺。自不愧佳節，安聽飛鴻哀。
謝晏相公 梅堯臣 
刻意向詩筆，行將三十年。嘗經長者目，未及古人肩。昔慕荀文若，多稱王仲宣。今慙此微賤，重辱相君憐。
道中謝晏相公寄酒 梅堯臣 
赬泥墨印幾壺醁，將慰窮途阮步兵。一夜臨流對明月，舉杯愁聽雁來聲。
水苔 梅堯臣 
深苔何所若，苦詠費毫尖。繞繞水仙髮，茸茸蛟客髯。綠縈秋石浄，嫩值翠篙黏。尚芼參差荇，薄言無此嫌。
新雁 梅堯臣 
寒雁與寒來，夜落汀洲宿。泊船人不寐，月下聲相續。
依韻和晏相公 梅堯臣 
微生守賤貧，文字出肝膽。一爲清潁行，物象頗所覽。泊舟寒潭陰，野興入秋菼。因吟適情性，稍欲到平淡。苦辭未圓熟，刺口劇菱芡。方將挹溟海，器小已瀲灧。廣流不拒細，愧抱獨慊慊。疲馬去軒時，戀嘶芻秣減。茲繼周南篇，短橈寧及艦。試知不自量，感涕屢揮摻。
以近詩贄尚書晏相公忽有酬贈之什稱之甚過不敢輒有所敘謹依韻綴前日坐末教誨之言以和 梅堯臣 
嘗記論詩語，辭卑名亦淪。寧從陶令野，不取孟郊新。琢礫難希寶，噓枯强費春。今將風什付，可與二南陳。
途中寄上尚書晏相公二十韻 梅堯臣 
驚飇入林鴉亂飛，舞空落葉相追隨。秋權摧物不見跡，但使萬古生愁悲。登山臨水昔感別，身作旅人安得宜。單舟匹婦更無婢，朝餐每愧婦親炊。平生獨以文字樂，曾未敢恥貧賤爲。官雖寸進實過分，名姓已被賢者知。疏愚生不謁豪貴，守此退縮行將衰。潁州相公秉道德，一見不以論高卑。久調元化費精力，猶且未倦刪書詩。唐之文章剔蕪穢，纖悉寧有差毫釐。謂其躭學可與語，便語淵奧袪佹疑。浮言近意不歷口，直欲海窟拏蛟螭。再拜膝前荷勤誨，垂橐稇載歸忘饑。解艇水驛無幾舍，新詩又遣牙兵持。上言行李覽物景，聊可與婦陳酒巵。下言狂斐頗及古，陶韋比格吾不私。相公貴且事翰墨，我輩豈得專遊嬉。今將蒿芹薦俎豆，定亦不以微薄遺。嘗令有詠無巨細，當因川陸舟車貽。日對順流思疾置，老魚姦怯潛鱗鬐。
舟中夜與家人飲 梅堯臣 
月出斷岸口，影照別舸背。且獨與婦飲，頗勝俗客對。月漸上我席，暝色亦稍退。豈必在秉燭，此景已可愛。
舟中行自采枸杞子 梅堯臣 
野岸竟多杞，小實霜且丹。繫舟聊以掇，粲粲忽盈盤。助吾苦羸苶，豈必採琅玕。自異驕華人，百金求祕丸。昔聞王子喬，上帝降玉棺。此焉即不免，但願在世安。
蔡河阻淺 梅堯臣 
陸乏百鈞駞，水假孤艇進。潁苦灣灘長，曲折劇篆印。蔡方阻淺涸，寸步出慳吝。膠舟看在前，暗磧疑難慎。誰能使奡盪，空自思禹濬。丈夫少壯時，必在馳駔駿。
黄駁 梅堯臣 
維舟飯孤村，隔岸見黄駁。瘦牧正苦饑，瘡鳥復下啄。閔心無柘彈，投塊徒自數。力小不能中，汗顔慙且渥。
入澤王河口 梅堯臣 
遠水路已別，古汊未窮源。定知前山雨，瀑泳至且渾。暗生秋草下，稍復夏潦痕。更去待月上，猶應可到門。
西華逢李令子翼 梅堯臣 
適從潁水歸，道逢西華長。不見二十年，顔鬚我非曩。君問洛陽日，舊友多泉壤。更別如前時，應復少吾黨。
合流值雨與曹光道飲 梅堯臣 
秋風嚎衰林，秋雨阻歸客。頼有故時交，舉杯聊岸幘。談兵與論文，曾不涉陳迹。必竟無所施，醉去思泉石。
寄送謝師厚餘姚宰 梅堯臣 
我從淮上歸，君向海澨去。安知無幾舍，邂逅不相遇。頗知飛空雲，到月不得附。月行既不留，雲亦值風故。誠知會合難，豈是忘所赴。我雖躡新屩，心不捨舊屨。誰謂若世人，食瓜思棄瓠。君南我赴北，日見陽雁度。茲欲遠寄音，雁行高且鶩。但誦金石言，於時儻無忤。
李密學遺苔醤脯云是自採爲之 梅堯臣 
潩流寒且急，岸草已凋摧。石髮尚堪把，江人曾不來。誰知烏榜去，留採碧潭隈。持作吳鄉味，能令案淥杯。
陽翟縣城凝嵩亭 梅堯臣 
西北望嵩色，憶上大室時。陟彼已不淺，坐此安能知。今誰絕壁下，但見前峯危。正與曩未異，目存迹焉追。
王仲儀寄鬬茶 梅堯臣 
白乳葉家春，銖兩直錢萬。資之石泉味，特以陽芽嫩。宜言難購多，串片大可寸。謬爲識別人，予生固無恨。
次韻和王道損風雨戲寄 梅堯臣 
小雪纔過大雪前，蕭蕭風雨紙窗穿。而今共唱新詞飲，切莫相邀薄暮天。
鬬鵪鶉孫曼叔邀作 梅堯臣 
脫命秋隼下，鳴鬭自爲勇。爭雄在數粒，一敗勢莫擁。慙將縮袖間，懷負默而拱。勝且勿苦欣，猶驚辱與寵。
和道損欲雪與家人小兒輩飲 梅堯臣 
陰雲濃壓野，風獵樹高鳴。寒禽並枝立，頗以見物情。目前兩稚子，爲慰豈異卿。欲置一壺酒，且獨對婦傾。
韓持國邀賦鬬山鵲 梅堯臣 
俗有巧鬭心，畜此巧鬭禽。搏擊無迅節，爪觜自相侵。胡能知遠人，角勝合百金。鳳皇安在哉，徒此望丹岑。
依韻和酬韓仲文昆季聯句見謝 梅堯臣 
冬日晴且暖，林塘思浄居。往興都未盡，遂經韓氏廬。韓氏兄弟賢，各各趨義塗。吾儕與之游，何異田蘇俱。經疑反此質，學陋慙無餘。況茲諸少年，高論傾國都。以及治民術，縱橫無所拘。又涉方外說，於道曾不殊。詩評杜兼李，字法褚與虞。啜茗豈非好，啗栗强爲娛。久厭官局檢，聊休體質舒。次第極言笑，左右排圖書。終日欣博約，貶異正則扶。所頼存泛愛，未以我爲愚。持歸接士論，頗亦類販沽。復聯長詩來，味若餐瓊腴。其辭多自損，似欲大厥譽。顔子乃庶幾，仲尼稱弗如。不厭會遇頻，雲龍實相須。最和躡麟趾，舉步未敢渝。
種藥 梅堯臣 
雲外陽翟山，實與嵩少接。山中採藥人，能自辨苗葉。當須斸其根，以遂素所愜。野籜包舊土，遠置風雨捷。故本含新芽，枯莛带空莢。植雖乖地勢，培壅得專輒。冬誰論臭香，春定引蜂蝶。豈惟識草木，庶用補羸苶。
答韓六玉汝戲題西軒 梅堯臣 
吾軒今於水，吾居易爲足。誰與哦其間，風窗數竿竹。雖無泉石清，尚不愧茅屋。所樂違俗暄，此趣大已熟。
和韓五持國乞分道損山藥之什 梅堯臣 
不種東陵瓜，不利千畦韭。山藥數十本，带土移野叟。故葉萎未醒，傷根亦何咎。既爲君子好，豈與騷人負。騷人比畫工，丹青出其口。欲分欄下苗，馳奴仍置簍。主人可無吝，所尚非獨有。從茲各勤灌，肯在園蔬後。今雖勝曝蓄，畢意資玉臼。人事固已然，祕方看繫肘。
送長陵清辨師歸寧 梅堯臣 
山房古柏暗，近在漢陵邊。天供不爲樂，母心常所懸。朝途髮根冷，暮野鳥行先。子道豈殊衆，誰云絕世緣。
依韻和李密學會流杯亭 梅堯臣 
園林固足勝，景著必人賢。將泛杯中物，遠分湖水泉。來從百花底，轉向衆賓前。易醉緣多病，陪公愧少年。
依韻和韓子華陪王舅道損宴集 梅堯臣 
雲低未成雪，寒氣已侵席。凍醪傾白濁，乾果列紫赤。風微時破面，亭敞宜張帟。來望野興通，古城何額額。邀射弓鈞開，破的翦羽白。助中聲喧呼，不覺屢傾幘。醉驚一發功，誰許百金易。非等將帥能，聊將賓友適。中酒作暴謔，心親語多劇。吾儕固不羈，安可限常格。去忌無俗流，起酌驚臧獲。八龍觀諸韓，頭角相戢迫。參差玉峯前，愛慕不知夕。誰嗟短景移，能使吝情釋。爲賀主人翁，賢甥無久隔。此會舉世稀，頻頻奚所惜。
飲韓仲文家 梅堯臣 
飲酒衆所嗜，未若朋會樂。終日不爲荒，於時豈多怍。坐客十餘人，七子實棣萼。杯行發嚴令，孰不資善謔。巧詞劇猱捷，辨機如弩彍。醉舌强且遲，罰觥奚屢酌。正言訐詭諛，簡禮去酬酢。迭嘲果與蔬，相呼花間藥。是非不親親，笑語何落落。夜歸歡有餘，孩稚扶仍噱。
玉汝贈永興冰蜜梨十顆 梅堯臣 
梨傳真定間，其甘曰如蜜。君得咸陽中，味兼冰作質。遺之析朝酲，亦以蠲煩疾。吾兒勿多嗜，不比盤中栗。
王道損贈永興冰蜜梨四顆 梅堯臣 
名果出西州，霜前競以收。老嫌冰熨齒，渴愛蜜過喉。色向瑶盤發，甘應蟻酒投。仙桃無此比，不畏小兒偷。
寄題滁州豐樂亭 梅堯臣 
泠泠幽谷泉，近在青峯下。使君去窮源，林外留車馬。一徑穿篠深，蔽日復瀟灑。行盡逢泓澄，翠影如可瀉。雲樹陰其旁，造物將有假。引水開石池，結宇覆碧瓦。乃知愛玩心，朝夕未忍捨。近移溪上石，怪古蒼蘚惹。芍藥廣陵來，山卉雜夭冶。春禽時相鳴，賓從不應寡。欲問淮南趣，還思洛陽社。勝事已不辜，吟觴無倦把。
和韓仲文西齋閒夜有懷道損舅及予 梅堯臣 
冬日每苦短，方愛夜漏永。積雲寒擁齋，徘徊延月影。獨能懷親友，出門見參井。是時發清詠，筆若天驥騁。
前此諸韓來飲獨仲連以小兒病不至明日仲連有夜坐見懷之什因成答章 梅堯臣 
夜與賢豪飲，方聞默坐時。我斟相樂酒，君詠寄來詩。莫恨殊喧寂，真緣篤愛慈。何當因雪興，過此未應遲。
奉和子華持國玉汝來飲西軒 梅堯臣 
我誠官局冷，終日事靡括。每躭古人書，似與世俗闊。同道三四人，來過慰饑渴。迭相陳語言，曾未厭刀呾。自中將過晡，留飯具麄糲。薄酒繼以斟，不覺寒日沒。愚妻方罷沐，供飯愧倉卒。凍婢昧煎和，親調首忘髴。每食各驚顧，誰謂不黔突。倦僕暖吾薪，饑馬飽吾秣。馬無歸嘶聲，僕有顔色活。安穩不知疲，明釭仍爲撥。醉言實無次，曾未窮本末。諸君競相先，出口論莫奪。復云天地間，此能有幾達。我聞顔汗下，恐後謗難遏。其間常有言，但未見疵齾。終當輕有若，悔目已屢䀣。信哉羣玉林，豈得依朽枿。吾心爲之然，收舌如斷割。寄音謝豪俊，茲藴只圭撮。
和道損喜雪 梅堯臣 
密雪已迎臘，隨風來拂巾。偏知寒夜屋，不管醉歸人。暗積空庭合，偷裝衆樹新。沃田將望歲，壓癘且忘貧。薄厚曾無意，飄揚似有因。既能先覆物，乃見未饒春。作陣從天落，何功得地均。暫欣供一賞，惜逐馬蹄塵。
答持國遺魦魚皮膾 梅堯臣 
海魚沙玉皮，翦膾金齏釅。遠持享佳賓，豈用飾寶劍。予貧食幾稀，君愛則已泛。終當飯葵藿，此味不爲欠。
與仲文子華陪觀新水磑 梅堯臣 
湖壖此興磑，許俗見仍稀。激射聊因勢，回環豈息機。水如巖下過，人悟雪中歸。坐想韓夫子，心應不道非。
與道損仲文子華陪泛西湖 梅堯臣  西湖
冰消湖已綠，渺渺鴨頭春。船學吳兒刺，吟稀楚老新。對山憐去鳥，隔樹識游人。誰念滄江上，風柔採白蘋。
和持國石蘚 梅堯臣 
石根雲常蒸，老蘚密於毯。濕翠連澗陰，浄綠繞巖坎。不異泉上芹，丰茸猶可擥。安知山中客，遠寄趣已淡。
同諸韓飲曼叔家 梅堯臣 
富貴豐盤餐，日可侑清角。不與賢者俱，飽食何所學。吾友雖日貧，邀賞不辭數。質衣爲酒肴，出論輕管樂。其饌精且甘，刀几孰親握。是時予苦眩，引去意頗確。羸馬雪中歸，醉醒誰復較。
和仲文西湖野步至新堰二首  其一 梅堯臣  西湖
决决堰根水，層層湖上田。寒魚猶著底，白鷺已飛前。履惜春泥滑，衣從澀蔓牽。偶來成野望，歸興自留連。
和仲文西湖野步至新堰二首  其二 梅堯臣  西湖
潭上水容暖，野中寒吹橫。行塘人已晚，吟步日難更。凍地坼枯龜，斷冰流破鏡。王都且不遠，樂此林泉性。
送韓奉禮 梅堯臣 
將欲侍親去，獨要予贈言。世風還自有，文體不須論。稍愛春波急，微生野岸根。舟行寧覺遠，幾日到都門。
諸韓來會別 梅堯臣 
諸韓行有日，別思更依依。獨歎從予少，還看似子稀。呼童聊奏酒，灑水爲開扉。蘇合染裘美，雪中閶闔歸。
送仲文 梅堯臣 
三年不出戶，考行閭井聞。近俗遂知化，豈非由所薰。御琴趨國門，何必長守墳。美哉若君子，忠可移於君。
送子華 梅堯臣 
識君雖恨晚，說詩屢解頤。吾徒固難合，所合終不移。冒寒躍馬來，且言行有期。河上冰始坼，輕棹去未遲。
送仲連 梅堯臣 
別緒如亂絲，欲理還不可。却悲嬌女詩，寧戀更效左。是時遠道懷，紛紛上歸舸。憐君正如此，豈任風雨俀。
送玉汝 梅堯臣 
談笑去拘忌，乃見相與深。風騷得往返，但見非知音。明日車馬北，豈不動離襟。春風蘼蕪綠，別恨生遥岑。
玉汝遺橄欖 梅堯臣 
南國青青果，涉冬知始摘。雖咀澀難任，竟當甘莫敵。來從萬里外，或以苦口擲。所投同木瓜，欲報無瓊璧。
和王待制出郊馬上口占寄兄道損次韻 梅堯臣 
日暖寒郊不起風，使君車騎出城中。遥知望處思兄弟，鴻雁連連下遠空。
寄題蘇子美滄浪亭 梅堯臣  洞庭湖
聞買滄浪水，遂作滄浪人。置亭滄浪上，日與滄浪親。宜曰滄浪叟，老向滄浪濱。滄浪何處是，洞庭相與鄰。竹樹種已合，魚蟹時可緡。春羹芼白菘，夏鼎烹紫蓴。黄柑摘霜晚，香稻炊玉新。行吟招隠詩，懶戴醉中巾。憂患兩都忘，還往誰與頻。昨得滁陽書，語彼事頗真。曩子初去國，我勉勿迷津。四方不可之，中土百物淳。今子居所樂，豈不遠埃塵。被髮異泰伯，結客非春申。莫與吳俗尚，吳俗多文身。蛟龍刺兩股，未變此遺民。讀書本爲道，不計賤與貧。當須化閭里，庶使禮義臻。
送河東轉運劉察院 梅堯臣 
塞郡屯師久，飛芻始得人。權傾擁旄將，詔輟繡衣臣。舊里過京洛，辭家渡盟津。紫裘蘇合染，驄馬玉環辰。榆莢關頭雨，梨花谷口春。高車方陟險，豐膳暫違親。山勢北臨岱，地雄西隔秦。行臺知不遠，能使問安頻。
次韻和玉汝對月見懷西軒 梅堯臣 
坐見沙頭月，復憐衣上輝。正如從我飲，還欲照君歸。相逐影徒是，共嗟歡已非。夜深依岸落，寒色入傷違。
依韻和玉汝舟中見懷 梅堯臣 
遥聞出舟望，始愛川原廣。春冰未破時，旋拉寒篙響。鳴雁似相隨，遠日聊一仰。能知狀物工，把筆獨見想。
同道損持國訪孔旼處士 梅堯臣 
高廬當大道，節士不肯過。窮巷獨秉德，車馬一何多。勢力走諛諂，禮義服委佗。是以被褐人，長甘北山阿。曰今豈有愧，漁上有行歌。
二月十四夜霜 梅堯臣 
欣欣東園杏，忽值春飛霜。粲然彼繁英，萎若出沸湯。既能與之榮，而復使之傷。向來肅殺時，已共百卉黄。今同草吐心，不似草心長。天理固難測，誰要必其常。
送謝師直南陽上墳 梅堯臣 
躍馬清明前，行將拜孤壠。松吹送悲聲，緣纓淚如湧。三歲宰南方，奠斝阻親捧。山下獨徘徊，雨來雲蓊蓊。